text:
Waɗiino gorko gooto, e jamanuuji jawtuɗi, ko adii nde o maayata, o wawti paali tati; o loowi e wooturu leydi o takkii; woɗndu nduu, o loowi heen huɗo ñoomre haa heewi, o takkii, faandu tataɓuru ndu, o loowi heen kaŋŋe dimo, o takkii.
O noddi ɓiɓɓe makko tato fotɓe ronde mo ɓe, o totti heen gooto fof faandu buumaandu, o wiyi mooftee haa ñalnde maay-mi fof, ngaddon to ceerno yo ronnu on paali ɗii e kala ko accu-mi e jawdi.
Waɗiino gorko gooto, e jamanuuji jawtuɗi, ko adii nde o maayata, o wawti paali tati; o loowi e wooturu leydi o takkii; woɗndu nduu, o loowi heen huɗo ñoomre haa heewi, o takkii, faandu tataɓuru ndu, o loowi heen kaŋŋe dimo, o takkii.
O noddi ɓiɓɓe makko tato fotɓe ronde mo ɓe, o totti heen gooto fof faandu buumaandu, o wiyi mooftee haa ñalnde maay-mi fof, ngaddon to ceerno yo ronnu on paali ɗii e kala ko accu-mi e jawdi.
Ɓooytaani, baabiraaɗo hawri maayii. Ndeen yahii haa janayse oo huulti, ɓiɗɗo afo oo noddi miñiraaɓe mum, wiyi ɓe : « ngaddee paali mon, njahen to ceerno wuro ngo, o ronna en ko baaba acciri en koo fof.
Dental noddaa to jamaa, ɓiɓɓe ɓee ngaddi paali ndesndanoo, paali mbuumtaa.
Hammadi, hono afo oo, faandu mum ina waɗi leydi haa heewi, sammbaajo o, faandu mum woni heen ko huɗo ñoomre haa heewi, ɓiɗɗo demmbaajo o, faandu mum ko kaŋŋe dimo hebbini ɗum. Kamɓe fof ɓe kawri ko desndal tan, baaba maɓɓe wiynoo ɓe, wonaa dokkal. Ɗum noon, fof ko ko yantintee e ndonu he, feccee. Ceerno wuro ngo dirmii ko juuti, ina mooyta wahre mum, o wiyi : banndiraaɓe juulɓe, miin woni ganndo ɗo, ɗumɗoo yawtii ganndal am ; yo yimɓe ƴeew to caggitoyii.
E joɗnde he, woodi keɓɓitiiɗo wiyi : « miin, miɗo joortii so en njahii wuro wela hoɗde, maa ceerno Raasikuuna firlitan en ndonu ngu. Tee oɗon nganndi wuro ngo ina jogii dokke Alla to banngal hakkilantaagal. » Ɓe kawri yo sukaaɓe joom en ndonu en ɓe njahdu e mawɓe ɗiɗo, sehilaaɓe baaba maɓɓe maayɗo o, ɓeen tawtoroyee ndonu ngu.
Sukaaɓe ɓe e yahdiiɓe mumen ndawani wuro wela hoɗde, ɓe njahi haa ɓe tampi, ɓe njooɗoyii les lekki. Lekki ki na waɗi cate ɗiɗi, foondu wooturu ina juurii e heen catal gootal, ngaal ene oli. Catal goɗngal ngal ene wilti, ɓe teskii kadi nde foondu ndu diwi, juurtoyii e catal biltungal ngal, ngaal ne oli. Diwangal ngal wilti. Kaawisi Alla jaggi ɓe ; kono ɓe kaalaani hay huunde. Ɓe njokki ɗanngal maɓɓe, eɓe njaha, haa naange daarii e hoore. Ɓe ɗomɗi no feewi haa ɓe cooynii ɓulli ɗiɗi, wooturu ndu ina e naange, nduya ina e les lekki ɓuuɓki. Ɓe ndiirani ɓunndu les lekki ndu, ɓe cafi ndiyam, ɓe turii, eɓe njara ɓe tawi eɗam wuli jaw, tee eɗam haaɗi rok ; kaawesi Alla jaggi ɓe, ɓe ngoni e jasjasinde e miijaade woyndu e naange ndu, alaa e sikke, tawata ko endu wuli. Kono, ɓe cafi ndiyam e woyndu wonndu e naange ndu, ɓe tuuɓi heen eɓe njara, ɓe tawi eɗam ɓuuɓi yem, tee eɗam weli haa alaa ko nanndi. Ɓe kaawaa no feewi, kono ɓe njokki laawol maɓɓe. Eɓe njaha haa ɓe ngari e karawal mawngal, Alla ɓuri mawnude, ɓe tawi mbabba ngirja ina werti salli nguru mum, ina hucciti fuɗnaaange, ina wirda.
Ɓe ƴeewondiri, ɓe njokki yahdu maɓɓe. Eɓe njaha haa naange ari e debdebinde, ɓe nani ɓoosaaji dawaaɗi wuro ina ngofa, ɓe mbiyi : « njahen ɗo gurel ɗa, mbaalen ɗoon haa weeta, njawten ». Ɓe ngari ha ɓe njettii e wuro he, ɓe tawi ko rawaandu rewru ina woni reedu; ɓikkon mum ngonkon nder reedu kon, ko koon ngofata. Oon kaawesi ne yanti e ɗiya, ɓe lelii haa weeti, ɓe njahi. Ɓe njettii e wuro wela hoɗde, ɓe kawri e cukayel, ɓe naamnii ɗum galle ceerno Raasikuuna, cukayel ngel wiyi ɓe : « on njiyii nduya jubudu suudu, ɗo foondu mariyaama juurii ɗo, ko ɗoon. Gooto e ɗanniiɓe ɓe wiyi mo iih, so foondu diwii min njettaaki e galle he, no min mbaɗata ? cukayel ngel heɓɓitii, wiyi ɓe mbaɗon no mbaɗ-ɗon jooni nii, naamno-ɗon.
Ɓe puɗɗii anndude wuro ngo cukayel mum ƴoƴiri nii, Ceerno mum haanaani roŋkude firlitde ndonu maɓɓe. Hoɓɓe mbismaama, njippinaama. Nde yahi haa bottaaje ngottaa, ceerno Raasikuuna naamnii ɓe, ɓe kabri ɗum ko addi ɓe. Ceerno oo wiyi ɓe : « hade men huccande ndonu ngu, maa mi firtana on ko njiy-ɗon e laawol he, hay so on kaalaani, eɗum jaggi on kaawesi. » Ɓe moosi, ɓe mbiyi, « ko goonga ». Ceerno heɓɓitii, wiyi : « foondu e cate ɗiɗi ɗe, ko rewɓe ɗiɗo nawliraaɓe. Gorko maɓɓe ko neɗɗo kittuɗo, ñaaɗɗo, suudu o yontaa fof, oon debbo wonata ko e sunu e mette haa o ummoo to mum, ndeen oon fuɗɗotoo dañde jam. Ɓulli ɗiɗi ɗi, ndu les lekki ndu ko neɗɗo belɗo haala, kono bonɗo ɓernde, ko mo gite ɓiraɗam, ɓernde tooke. Woyndu wonndu e naange ndu, ko neɗɗo jaawɗo sekde, ñaaɗɗo haala, kono laaɓɗo reedu, mo waawa waɗde hay gooto ko boni.
So tawii ko mbabba ngirja ba, ɗuum ko e seernaaɓe jamaanu jooni o, ko jannguɓe haa ngasni, kaɓɓi defte mum en, ina mbaɗa ko mbelaa, ɓe ngondaaka jawdi karam, ɓe ngondaaka taƴ-endamaagal. So tawii ko rawaandu wuro ndu, ɓoosaaji gofatnooɗi e reedu mum ndu, ɗuum ko yonta maa aroy, mawɓe nattat jogaade konngol e galle, e wuro, fof ko sukaaɓe keɓtata. » O jokki, o wiyi ɓe « ndonu nguu noon, baaba mon wiyi ko kala leydi ndemeteendi waɗii e juuɗe hammadi, ko afo oo foti ronde ɗum. Joom faandu ñoomre nduu, oon ronnaama njahoori baaba oo fof : na'i, be'i, baali, pucci, bamɗi, gelooɗi, gertooɗe. Joom faandu kaŋŋe ndu, oon ko kaŋŋe oo rontinaa. Kono baaba mon wiyi, ko aan e Sammba, yo on ngon e les hammadi, joom leydi ndemateendi, e ɗo jawdi aynetee ɗo, sabu joom kaŋŋe, alaa e sago, sooda nguura. » Ko hono nii woni no ndonu nguu waɗiraa to wuro Wela-hoɗdee paamnugol ceernal seernaaɓe, ceerno Raasikuuna. Hade maɓɓe waynitaade, ɓe mbiyi : « minen, min cuwaa resde, tee won ko baaba amen reentinnoo min ; ko ɗum haɗi min resde. Baaba amen wiyiino min : « ɓikkon am, woto ndesee debbo boɗeejo coy, woto ndesee debbo ɓaleejo kurum, woto ndesee debbo njool, woto ndesee debbo daɓɓo, so oɗon ndesa, ndesee debbo dardaro, naawo. »
Ceerno Raasikuuna moosi, wiyi ɓe : « baaba mon ko neɗɗo mawɗo hakkille. Hono makko weɓaani hannde. Yo Alla yurmo mo, haarna mo Aljanna. O yiɗi wiyde on, ko debbo boɗeejo oon, ko ɓiy laamɗo, cuɗaaɗo haa timmi ; alaa ko gorko waawi waɗande ɗum ko addoraani galle mumen. Oon debbo, so haaldii e gorko wiyata ɗum ko ‘’iih! Wonaa kaŋŋe maa ! wonaa kaalis maa!’’ So ɓooyii, gorko haaɓat, seera ɗum. debbo ɓaleejo, kañum, ko ɓiy miskiino mo alaa hay huunde, so wonaa mbaydi mum. Oon debbo, so gorko suɗii ɗum haa yooɗii, so o haaldi e mum, o wiyata mo ko : ‘’ko woni ? Anndu koy a hoccaani mi e jinnde !’’ So gorko yuurnitiima, ƴeewii ɗo itti mo ɗoo tan, sekat, seera mo, jawdi mum bona. Debbo njool ko mo wuro mum en woni leydi ngoɗɗundi. Njillu debbo oo fof ko tampere ɗanngal, e jawdi keewndi. Debbo daɓɓo ko mo nganndu-ɗaa gorko o e esum debbo koɗdi e galle gooto, cukkel-ñus, so o haaldii e joom suudu makko seeɗa tan, esiiko oo wiya ‘’o yennii ɗum’’ kañum ‘’naniri nofuru mum’’. Aan gorko o, a wontaa haaldude e debbo maa hay huunde. Debbo naawo; dardaro, ko mo nganndu-ɗaa wonaa ɓiy baasɗo no feewi, wonaa kadi jogiiɗo cuɗaari no feewi, tawa kadi wuro mum en e wuro gorko o, ngoɗɗondiraani no feewi ; so a dawii, a ñaltoyat ; so a hirndii, a jofoyat. Ko nii woniri ko baaba mon tinndantunoo on. »
Nde yeewtere ceerno oo joofi ndee, sete garnooɗo filitaneede ndonu nguu waynii; hooti wuro mumen. Ko hono nii joofiri ndonu njaltungu binndi.
E kuɗol almuɗel mon
Rugi SOH, ɓurɗo anndireede debbo Pullo (Ƴoogaa ko e facebook)


c: text/html

text:
Jibiru Mbaay woni mawɗo dental sukaaɓe daraniiɓe ɓamtaare Wuro Foora Jaawara
Saakitaama ñannde : Hesɗintinaama ñannde :
Nde yontere min ngaddi e ndigiral meeɗen ko alkaali ɓamtaare gure dow ɗee. Juppuɗo yontere ko mbiiɗon, Jibiru Mbaay dillata ko e ɗuum. Kanko woni mawɗo dental sukaaɓe daraniiɓe ɓamtaare wuro makko ene wiye Foora Jaawara. Ngoon wuro woni ko Matam e nder Kanel. Hay jeere mojjere alaano, kaɓirɗe suudu safrirduu ne yonaano, sukaanɓe tokosɓe ɓee ne gonɓe e ɗudal gootal tawateengal toon ne ngalaano defte mojjo, defte timmuɗe mbela ene njanga noo haaniri nii. Ko sabaabude ndee ɗoo fedde ɗum fof natti ɗoon. Jooni nii eɓɓo mango fedde ndeen woni wadde feere haa laktriisi naata e wuro Foora Jaawara, galleji ɗii fof mbaawa heɓde heen.

robotstxt: allowed

filter: keep


text:
Haayre mawnde, nde peccol mum tolnii e 45 meeteer, wootiima e leydi men ndii ñalnde aljumaa 15 feebariyee 2013, kono, alhamdu lillaahi, alaa ko bonni. Oon sahaa, 27 600 kiloomeeteer ina ɓilii hakkunde men e mayre, ɗum woni, nde rewi ko les jowitiiɗi (satelitaaji) jirlotooɗi leydi ɗii, ɗi aadee werlii ɗii. Nde rewi ko dow tufɗe Sumatara to Inndonoosi. Oon sahaa njaaweendi mayre ko 7,8 kiloomeeteer leƴƴannde kala, woni 468 km nder hojom gooto (hakkunde Nuwaasoot e Mbuun e nder hojom gooto).
Annduɓe meeɗaa seedaade haayre weeyo fotnde e mayre mawnude ina ɓallorii nii Leydi. Kayre ndeeɗoo haayre inniraande 2012 DA 14, teddeendi mayre ko 135 000 ton. Nokku Amerik toppitiiɗo ko faati e weeyo (NASA) ina waɗtunoo e mayre hakille no feewi, ina reeni nde gila nde yiytaa e lewru feebariyee 2012.
Haayre mawnde, nde peccol mum tolnii e 45 meeteer, wootiima e leydi men ndii ñalnde aljumaa 15 feebariyee 2013, kono, alhamdu lillaahi, alaa ko bonni. Oon sahaa, 27 600 kiloomeeteer ina ɓilii hakkunde men e mayre, ɗum woni, nde rewi ko les jowitiiɗi (satelitaaji) jirlotooɗi leydi ɗii, ɗi aadee werlii ɗii. Nde rewi ko dow tufɗe Sumatara to Inndonoosi. Oon sahaa njaaweendi mayre ko 7,8 kiloomeeteer leƴƴannde kala, woni 468 km nder hojom gooto (hakkunde Nuwaasoot e Mbuun e nder hojom gooto).
Annduɓe meeɗaa seedaade haayre weeyo fotnde e mayre mawnude ina ɓallorii nii Leydi. Kayre ndeeɗoo haayre inniraande 2012 DA 14, teddeendi mayre ko 135 000 ton. Nokku Amerik toppitiiɗo ko faati e weeyo (NASA) ina waɗtunoo e mayre hakille no feewi, ina reeni nde gila nde yiytaa e lewru feebariyee 2012.
Kayre fof e famɗude, so nde yaniino e leydi, ende waawi mumtude wuro mawngo, doole buɓɓannde ndee maa cowotono laabi teemedde doole bommbo atomik mo Amerik werlinoo e wuro wiyeteengo Hiroshima, wontunoongo karawal e oon sahaa.
Risinaaɓe keɓaani oon fartaŋŋe sibu, oon ñalawma gooto, haayre weeyo (meteyorit) kalitii toon e leydi, gaañi ko ina ɓura 1 000 neɗɗo. Ko ɓuri heewde heen, ko cetetine weeruuji pallanteeje e kuɓeeje keli, njani e mum en. Ɗum waɗi ko dow wuro ina wiyee Tchelyabinsk. Kono, e wiyde annduɓe ɓee, hay dara jokkondiraani geɗe ɗiɗi ɗee, sibu hay tiindo majje jiidaano.
Annduɓe siyaas ina kiisii wonde ko ina tolnoo e 90 haa 95% e ɗee kaaƴe weeyo, njaajeendi mum en ɓuri kiloomeeteer. Heen 9 500 ina mbaawi felɓondirde e Leydi, mbooma en. Ko ɗum tagi annduɓe ɓee ɗaanaaki, inan njiyloo peeje no jiiltiri ɗe, kaɗa ɗe buɓɓondirde e Leydi. Ɗum fof e wayde noon, boli majje fof e mettude huɓindaade, sibu ɗo ɗe njirlotoo e kammu ɗoo, ɗee ina pooɗaa ɗeya, walla nduña ɗum en (no culɗaaje mbaɗdata nii), mbayla tiindo mum en… Kono annduɓe ɓee ina koolii koye mum en, sibu, e miijo maɓɓe, peeje caytinirɗe kaaƴe ɗee ina ndañoo. Wonande musibaaji ketɗi Leydi men ndii, ko ɗumɗoo ɓuri newaade faddaade, nanndaani e ɓeydagol nguleeki weeyo saɗtude marde.
E ɗeen peeje jiiltirɗe kaaƴe weeyo, ɓe mbiyi, « so tawii woodii haayre yiytaa, sikkaande ina waawi buɓɓondiroyde e leydi men ndii, eɗen njogii duuɓi ɗiɗi haa tati ko famɗi fof ngam sakkude feere, tee won peeje puɗɗaa miijeede». Feere ɓurnde ɓadaade ko «cinndol fooɗo yiroonde» (remorquage gravitationnel). Ɗuum firti ko werlaade laana njirlotooka ndeen haayre, mbele ina fooɗa nde, selna nde bolol mayre. Ɗuum ina yaakoraa ina yuumta fotde 80%. So Apofis yilliima leydi e hitaande 2029, maa en mbaaw hoolkisaade ndeen feere. So won ɗo foti feewniteede e mayre feewnitee ɗoon e gartugol mayre e hitaande 2036.
Bookara Aamadu Bah


text:
Jubbande e Dewgal Haal-Pulaaren e nder Fuuta, yeru Boosoya (Kayhayɗi))
E nder reedu Fuuta, diiwaan biyeteeɗo Boosoya, e wuro wiyeteengo Kayhayɗi, dewgal banndiraagal ko nii yahranno: Resondirta ko ɓiɓɓe baaba, resondirta ko ɓiɓɓe yumma (remmeraaɓe), resondirta ko denɗiraaɓe, resondirta ko fotɓe jibinannde,
Jubbande e Dewgal Haal-Pulaaren e nder Fuuta, yeru Boosoya (Kayhayɗi))
E nder reedu Fuuta, diiwaan biyeteeɗo Boosoya, e wuro wiyeteengo Kayhayɗi, dewgal banndiraagal ko nii yahranno: Resondirta ko ɓiɓɓe baaba, resondirta ko ɓiɓɓe yumma (remmeraaɓe), resondirta ko denɗiraaɓe, resondirta ko fotɓe jibinannde,
resondirta ko fasiraaɓe. So tawii ɓiɗɗo debbo jibinaama tan, o nangante bandiiko, wiyee ɓiɗɗo gorko haɓɓi e makko tekkere. Walla o haɓɓanaama e makko tekkere.
Hol no ɗum yahratnoo?
So wiyaama debbo heɓtiima (jibinii) tan, bandiraaɓe kala ngaran salminde mo. So tawii andaama ko ɓiɗɗo debbo o heɓi, gooto e rewɓe ɓee, tawa ko gorgilaaɗo, walla yummiraaɗo cawndiiɗo, walla jom suudu kaawiraaɗo, seelta ceeltol e comcol mum, o haɓɓa e jungel tiggu oo. Nii woni o nanganii ngel ɓiyiiko gorko. Tuggi oon sahaa haa nde sukaaɓe ɓee mawnoyta, ɓiɗɗo gorko gotɗo biyɗo ene yiɗi cukalel dewel ngel kala, jaabatee ko o ƴamaaɗo, walla ko o gadaaɗo. Jinnaaɓe ɓiɗɗo gorko kaɓɓanaaɗo tekkere oo ene kollira yiɗde mum en e geɗe kala, ngam siiftinde aadi maɓɓe.
So tawii Alla waɗii suka debbo o yontii naatde dewgal, ƴamal ngal waɗtee goonga : ñuumbordi addee to yumma makko, heen huunde feccee e bandiraaɓe ɓadiiɓe, wiyee kaariyel rokkaama kaari. Nafoore addee, ɗum woni hujjaaji ko wayi no koltu debbo oo, wutte baaba e wutte yumma, ekn. Doŋngal lahal ene waawi ardude e nafoore, kono kadi ene waawi arde baŋnge: ɗuum soomii ko lehe ƴeekiraaɓe e caabune esiraaɓe. Ƴeekiraaɗo kala e esiraaɗo kala ene fondaa ko addata. Ƴeekiraaɗo gardiiɗo geɗe kala oo noon, ko dokkaaɗo suudu oo : oon wiyetee joom suudu. Rokkeede suudu, ko bannde gorko subaaɗe ma e baŋnge dewol walla gorol yo a won mawɗo ƴeekiraaɓe, ndañaa geɗal keertingal gila e dewgal, haa e innde, ekn.
Kumal : ko ɗuum woni dewgal. Dagnata dewgal noon ko teŋe. Teŋe ɗee ene wona jawdi ndariindi, ene wona kaalis, ekn. Ndiin jawdi ko debbo oo tan jeyi ndi. Ndi feccetaake etee ndi rokketaake. Debbo oo wiyee humdanaama e gorko. O daganiima mo e yeeso Alla e jeese juulɓe. Hay so taawii dewgal humaama hakkunde debbo e gorko, e nder Fuuta, aadaaji goɗɗi ene ngoodi potɗi rewreede haa gorko heɓa debbo muuɗum:
Naamnitirɗi ummoo to galle gorko faya galle debbo: ko ɗum kaalis newnoowo garal debbo galle gorko mum. Koreeji debbo o e gorko oo njooɗodoo, kaalda, taƴa ñalngu ngu debbo oo hurtotoo.
Kurtungu : ko ñalngu ngu debbo ummotoo to galle baaba mum, suudu neene mum, faya suudu mum, galle gorko mum. Ñalngu nguu ine wiyee ndiftungu e heen e diiwaanuuji, walla kadi cuddungu.
Ñalnde e suudu : Ňalawma kurtungu nguu, debbo ñallata ko e suudu kaŋko e giƴiraaɓe makko. Hakke doole jiknaaɓe makko to tolnii, ɓe kirsanee, walla ɓe ndefanee, walla ɓe mbeltinee no wayi wayde kala.
Piye: Yumma mum jombaajo nodda banndum en, so tawii o nootaama o fiyanee kaalis. So piye ɗee ndentii, kaalis o hiisee, kinɗe limtee, gooto heen kala rokkee feccere mum. Piye goɗɗe ene piyee tawi hiiri, ɗe mbiyetee ko cord i: ko comci daneeji ɗi jombaajo dammbortoo ɗii keettatee heen.
Cuuɗoygol jombaajo: So tawii giyiraaɓe ɓe ndañii no ɓe puuntiri mawɓe ñalluɓe e galle oo, ɓe nawat debbo oo, ɓe cuuɗoya mo. So hiirii haa waktu kurtungu yontii, fedde gorko oo naata e wuro ene yiiloo debbo mum. Fedde debbo o wiya yo ɓe njeen ɓe no ɓe ngartiroya jombaajo. So ɓe keɓii njeenaari maɓɓe, ɓe njaha ɓe ngartiroya jommbaajo: ɗuum ko huunde e hujjaaji maɓɓe.
Lootgol jombaajo: so taawii jombaajo artiraama galle baaba mum oon saanga o lootee. Lootata mo ko rewɓe aaɓɓe, ɓe nganndiraaka cuutule walla ceerle ekn. So o lootaama haa gasii, o ɓoornee comci ngaaɓɗi, walla comci ganni ɗi ɓoornetaake so wonaa e ñalɗi moƴƴi bayɗi hono yaŋnge walla innde, ekn.
Duwaawu jignaaɓe: jombaajo hade mum yahde galle gorko mum maa o wayninee. Jignaaɓe makko mbaajoo mo no debbo jooɗirtoo e nder galle, e nder suudu, no o wonndirta e esiraaɓe e ƴeekiraaɓe e banndiraaɓe gorko no potiri. So ɗuum ɓennii, ɓe nduwanoo mo hade makko yaltude galle.
Baɗɗingol: so tawii yahdu yontii, dendiraaɓe (ɓiɗɓe gorgilaaɓe) ngara waɗɗinde kaliifa (ɓiy kaawiraaɗo) mum en. Waɗɗinde noon ene siforoo nii:
– Waɗɗinde e keeci (wammbude); – Waɗɗinde e daabaa (mbabba, walla puccu, walla ngaari, ekn) ; – Baɗɗingol oo sahaa jooni noon ko e oto no waawii siforaade fof.
So tawii denɗiraaɗo waɗɗinii denɗum haa o yettinii mo damal galle gorko, e oon sahaa, o wiya debbo tellotaako, saka naata galle so wonaa o tottee mbaɗɗinirdi makko. Ɗuum fawii e ko fawi gorko oo, tawi kadi ene hawri e baawal mum. Mbaɗɗinirdi ko huunde e hujjaaji Fuuta.
Wiseede koondi: So debbo naatnaama galle gorko, tawat yumma mum gorko o, walla gooto e jignaaɓe makko rewɓe ene jooɗii, ene porti koyɗe mum , o addee, o lelnee e dow koyɗe hee. Tawa oon saanga gaweeje loowaama e lehel walla e battu. So jommbaajo lelnaama, gawri ndii wisee e makko, awluɓe walla ñeeñɓe ene njima, ene nduwoo : “yoo koondi mal mo, yoo mal jommbaajo, no maldunoo adinooɓe mo e suudu nii.”
Lelnde: so tawii lelnde yontii, addunooɓe jommbaajo koota galleeji mum en, haa heddoo dammboowo (walla dammbooɓe). Ko ɓeen ngonndata e debbo jommbiniiɗo oo haa nde o dammbitii fof (nde o yalti e suudu). Comci daneeji debbo mboomri heewi dammboraade.
Njeenaari: So debbo leliima haa tawaama ko o suka, gorko ene joganii mo njeenaari. Njeenaari ndi, heewi ko sorneede e les ngaflaawu. So yahii haa weetii, kanko gorko oo, ko waawi yeende debbo makko kala, jignaaɓe maɓɓe e wanndiraaɓe makko rewɓe ene mbaawi fawde heen goɗɗum.
Ñaam gawri: Ñalawma gadano debbo waali e galle gorko mum, so o finii, kanko e fedde makko kala ɓe njaɓataa ñaamde so wonaa ɓe njeena. Ndiin njeenaari wiyetee ko ñaam gawri. So tawii ɓe keɓii ndiin njeenaari haa timmii, oon saanga ɓe ɓattinee kacitaari (ene wona gosi, walla teewu, walla kafe, ekn) ɓe ñaama.
Woli boombi: So kaccitaaje ɓennii, fedde debbo naamdo woli mum. Woli wonatnoo ko kaaƴe pijirteeɗe. Kono woli boombi ko tanngal walla mbiskit fijirtee, heen huunde ñaamee.
Bula boombi: Bula oo ne ko hujjaaji ɗi mboomri cuddaandi fof rokkata fedde mum. Ko gorko oo yaltinta ɗiin hujjaaji.
Dammbordu: Ko ñaldi ɗi debbo wonata e suudu (balɗe tati, walla balɗe jeeɗiɗi, walla lewru), wiyee ko o dambiiɗo. Omo ɓoornii comci jommbaajo (Daneeji wonande mboomri), omo muurnii tuggi dow hoore makko haa heɓi koyɗe makko. Yeeso makko omo muurni heen ɓurtungal. So tawii o wonndi ko e fedde makko, o wedditto ɓurtungal ngal e hoore makko. So o nanii teppe neɗɗo, o artira ngal e yeeso makko. Gorko makko, kañum e fedde mum, e banndum en, kala e muuɗum en jiɗɗo yiyde yeeso makko, maa oon yeena mo: ɗuum woni ñoortirɗi, wiyee o ñoortii mo.
Guppuli: So debbo dammbiima haa o dammbitiima, fedde makko jiiɓa ɓakkere (jooni ko conndi farin heewi waɗeede), ɓe naata e wuro, eɓe njiyloo fedde gorko oo. Kala heen mo ɓe njiyi, ɓe muulat e muuɗum ɓakkere ndee. Ɓeen ne, ndidda ɓe, mo ɓe keɓtii kala ɓe njoftoo, walla ɓe piya. So ñalawma oo woɗɗi noon, ɓe ndenndina comci ɗii kala, ɓe tottee caabune, ɓe tiindoo maayo walla woyndu. Ɓe ñalla wuppude haa hiira, ɓe ndoontoo guppirɗe maɓɓe ɓe ngarta wuro. Tawa oon sahaa, e galle gorko ɗoo, ɓe kirsanaama, ɓe ndefanaama barmeeji gosi e teewu. No ɓe njettotoo to galle ɗoo tawat barmeeji ɗii ndeftaama. So ɓe njettiima, ɓe ndootoo guppirɗi maɓɓe damal galle, ɓe ndoora fijirde: “Yaay addu ko ndefanno-ɗaa cukalel! Yaay kay moɗii.” Lehe ndottee, leece mbertee, ɓe ɓadinee ɓe ñaama.
Moorol jommbaajo: So jommbaajo dammbitiima, o ɓoorii daneeji ɗi o ɓoorninoo ɗii, e oon sahaa, o firta muggi ɗi o waɗananoo ñalnde o ñalli e suudu. Gayi, walla ndammiri kirsee, payane cagginee, o ñalla e moorol. Moorol ngol noon heewi moorde ɗum ko neeno caɗtidiiɗo jignaaɓe debbo oo. Omo juuree kaalisaaji, haa e comci, tuggi nde o fuɗɗi haa nde moorol ngol joofi kala. So moorol joofi, teppugol fuɗɗo. Ɗuum ko ciŋkal moorol ngol: ñaaƴe, kaaje, korbuuje, kulaalaatuuje, kanne ñootee e dow jubbi hee. So tawii o gaynii teppude, o lootoo, o sinnkoo, o ɓoornoo comci gaaɓɗi, comci ganni, comci goobaaɗi biyeteeɗi takkaaji, ɗi ɓoornetaake so wonaa e ñalɗi baaɗi no yaŋnge, walla innde, ekn.
Calminoygol jommbaajo: So debbo dammbitiima, omo salminoya galleeji banndiraaɓe. Nguun ñalngu ne kadi o ɓoornoto ko comci gaaɓɗi, o muurnoo wudere goobaande yahdunde e ciŋkal makko ngal. Oon sahaa, omo yahda e ñeeñɓe, omo yahda e huunde e sehilaaɓe makko walla bandiiko en. Ene hasii, to ɓe njettii kala, ɓe teddinte, ɓeen nduwoo yo Alla waɗ barke e dewgal ngal, wooda kadi ko ɓe ndokkaa ko feewti e ndewaagu (cuuraay, walla ɗaɗi, ekn).
Keɓgol hiraande: Debbo dammbitiima haa salminoyii, o waɗta yaltude boowal. E oon sahaa, omo waawi rokkeede hiraande makko, kono kadi omo waawi waɗeede koɗo haa ɓooya. Ɗuum ko tawii o hurtii ko galle esiiko en. So tawii gorko jogii ko nokku mum, so o dammbitiima tan o ɓamat hiraande makko.
Ɗuum wonii ko keblu-mi, ko haaɗi e ganndal am e dewgal Haal pulaar en. Miijo ngo hiisii tan ko diiwaan Boosoya ɗo nganndu-mi, njeyaa-mi ɗoo. Ene gasa tawa e nder oon diiwaan dewle kala njahraani noon; so ɗuum woonii, ko ñiŋaa heen fof ko ɓeydaari wonanta en. Hakkile gooto yonataa, ngooɗoo wiɗto ko jubbande tan e ko feewti e nguurdam renndo fulɓe. Ene yiɗaa, so newiima to Alla, nde wiɗtooji goɗɗi mbaɗatee, e fannuuji ɓurɗi yaajde.
Madiina Burana Tuure


text:
Faatimata M’bay ko awokaa, ko kaŋko woni Hooreejo fedde wiyeteende AMDH (fedde moritaninaaɓe daraniinde jojjanɗi aadee), cukko hooreejo fedde wiyeteende FIDH (fedde adunayaŋkoore daraniinde jojjanɗe aadee). O wi’i wonde : «So tawii fedde wiyeteende COVIRE siifondirii e HCE kaayit wonde ɓe ñawndi bonanndeeji e warngooji baɗnooɗi e kitaale 89-91 ko kañum tan tekki roondii kala ko ɗum waawi jibinde e ko fay arde, kono ɗum kam naworaani Pelle daraniiɗe jojjanɗe aadee»
Faatimata M’bay ko awokaa, ko kaŋko woni Hooreejo fedde wiyeteende AMDH (fedde moritaninaaɓe daraniinde jojjanɗi aadee), cukko hooreejo fedde wiyeteende FIDH (fedde adunayaŋkoore daraniinde jojjanɗe aadee). O wi’i wonde : «So tawii fedde wiyeteende COVIRE siifondirii e HCE kaayit wonde ɓe ñawndi bonanndeeji e warngooji baɗnooɗi e kitaale 89-91 ko kañum tan tekki roondii kala ko ɗum waawi jibinde e ko fay arde, kono ɗum kam naworaani Pelle daraniiɗe jojjanɗe aadee»
Holi Faatimata Mbay ? Faatimata Mbay hiisetee ko e koode lewñooje e nder sippirooji Pelle daraniiɗe jojjanɗi aadee. Ko o ñiiɓɗo e nder darnde makko, laaɓtuɗo miijooji, ko ɗum addani mo dañde caɗeele keewɗe e nder laamu Maawiya. O waɗaama e kaso fotde laabi ɗiɗi. Ko o jurum deero, o jeyaa ko e awokaaji ɓe mbaawaa ɗaɓɓirde kiliyaneeɓe mum njoɓdi, ko ɗum waɗi heewii ko yimɓe tawi e damal biro makko rewɓe wambuɓe sukaaɓe, ubiriyeeji e woɗɓe e woɗɓe, ina ɗaɓɓira mo wasiyaaji e ballal. Ko ɗum waɗi ɓe ceerataa e mantude mo. Darnde makko addani mo hoonaade e nder renndo he e nder dente ɗo nganndu-ɗaa ko worɓe tan keerorinoo, ko ɗum saabii gardagol makko AMDH e sukkude mo hooreejo FIDH. E nder kaaldigal makko e jaaynde «Calame», Faatimata Mbay rokkii miijo mum ko feewti e won ɗeen kewkewe e nder leydi he.
Le Calame : Hol ko woni miijo maa e neegre nde Polis huccini e rewɓe fiilaaɓe (dipiteeji e senateruuji) e sahaa nde ɓe mbaɗi mbeefeegu e damal jooɗorde Pelle Dowlaaji Dentuɗi (ONU) ngam hollirde salaare maɓɓe tuugnorgal woote ngal wonaa nanndirangal, ngal Abdul Asiis yiɗi farlinde e moritaninaaɓe?
Miijo faatimata mbay, ko ɗuum ko huunde bonnde sabu so wonnoo ko won e nokkuuji, dillere ɓesngu, waɗde mbeefeegu e laabi, seppude, waɗde jeeyngal, hirjina ɓesngu ko geɗe laawɗinaaɗe ɗe jannguɓe, ɓe njanngaani, yuɓɓuɓe e pelle walla senndikaaji keewi huutoraade ngam yooltude hujjaaji mum en feewde e laamiiɓe. Kono teski-ɗen e leyɗeele men ɗe ko jaanguɓe ɓe keewi warde ɓalli yimɓe haa ɗum addana laamiiɓe ɓe yiirude no feewaani kala darnde ɓesngu luulndiinde dawrugol laamiiɓe. Rewɓe ko yawaaɓe e renndo he kono ina teskini gila e kitaale 1989 ko ɓe dariiɓe ngam haɓaade bonanndeeji e tooñanngeeji kuccinaaɗi e ɓesngu he, ko noon kadi pot-ɗen yiyrude darnde maɓɓe hannde yiɗde yooltude hujjaaji ɓesngu ɗi doosgal leydi gaddanii ɗum en. Feere laamu ngu feewde e ɗum ko ƴettude Polis werloo e ɓee fiilaaɓe, e yummiraaɓe, leɓta ɗum en. Neegre Polis noon heboraani dartaade so tawii ɓe paamaani wonde foti wonde darnde maɓɓe ko kisal ɓesngu e nehde ɗum, kono wonaa leɓtude ɗum walla wontude kuuutorgal laamiiɓe, hay jaasɓe heen ɓe, ngam haɗde yimɓe haalde e yooltude hakkeeji mum en, laamɓe ɓe muñaani miijo woɗngo ngo wonaa ngo mum en.
So tawii a yiyii nii ngañngu ɓesngu ngu jogii e poliseeji ko ɗum saabii ɗum, hay cukalel kulɓinteengel, hulɓinirtee ko «a maayii polis arii !» So tawii polis waɗti ko fiyde fiilaaɓe e yimɓe tedduɓe, hormeteeɓe, mi annda ɓiɓɓe leydi gaay-gaay en hol to payi?
Naamnal : Seneraal Wul Abdel Asiis e sahaa nde yillii Kayhayɗi holliti toon wonde ñawndii saqqa jowitinooɗo e warngooji ɓennuɗi caggal nde siifondiri e jom ƴiiƴameeje en e fedde wiyeteende COVIRE.
Jaabawol : Yoo laaɓtu kam wonde fedde COVIRE ko siñondiraa ko, ko kañum tan tekki roondii, yo heblano kadi roondaade kala ko ɗum waawi jibinoyde janngo. En ndoŋkii faamde hol ko addani COVIRE ƴettude ndee feere sabu alaa ko hesɗi e kaa haala, ko ɓe njaɓi hannde ko, ko ɗum ɓe calinoo haŋki e laamu Maawiya, so rokkeede kaalis walla leydi walla postooji. Hol ko addani ɓe woppude laawol tuugingol e maslaha e sariya ? Enen, woni ngoƴa men e kaaɗoo haala, ko yiɗde hollitde wonde bonannde mawnde waɗaama e nder ndi leydi ndi, feewde e leñol ɓaleeɓe moritaninaaɓe (hay so tawii noon mi wonaa jiɗɗo konngol ngol no feewi), ndeen bonannde ina waawnoo yande e hardaneeɓe walla safalɓe woɗeeɓe, ko huunde nde fotaani wonde sabu heen leñol fof ina foti hormeede. Kono, ko ɓuri muusde mi fof, ko haala Kaliifu kalfinaaɗo ñaawooje, nde o wiyata wonde yo wonanɓe «justice transitionnelle poofto» . Eɗum metti mi, nde wonde ɗum ummii ko e hunuko sariyaŋke mawɗo, jilliiɗo e yoga e leyɗeele haa yiyi nafoore ko lolliri «justice transitionnelle» yeru to Burundi. Sabu ndiin mbaydi sariya ndi o ñiŋata ndi, ko ONU sompi ɗum, etee ɓeen ligginiino mo, etee ɗum waɗiraa ko mbele ina faloo joftagol leƴƴi feewde e bonannde nde leƴƴi goɗɗi mbaɗi ɗum, hoto gooto fof wiyde ina daroo ina waɗana hoore mum sariya mum. So tawii laamuuji men paamiino nafoore oon sariya, maa kuutoro ɗum haa mbaawa ñawndude uure ngondu-ɗen nde.
Ɓuri haaɓnaade e kaa haala fof ko keñe kollaaɗe heen ɗe, maa mbiyaa daraniiɓe ɗum ɓe, ko heɓɓe heen njeenaari keewndi, ɓe peewni haajuuji maɓɓe, ɓe mbaɗi ɓellere gajjal e dow keeceeje jom ƴiiƴameeje en. Woni haaju amen e kaaɗoo haala, wonaa fooɗtude bannge amen, kono ko waɗde feere mbele Moritaninaaɓe kala ina mbaawa welditde hakkunde mum en, bone warkoyeeɓe mbaasa suddeede rewrude ñaagagol yaafuya mo iwaani e ɓernde.
Ɗum ko huunde bonnde, hay so tawii hannde laamiiɓe ɓe njiyaani bonannde nde ɗo tolnii ɗo, sabu maɓɓe tamde hannde laamu, maa taariik hollitoy hol e men jogiiɗo goonga, sabu fayndaare amen ko yo warkoyeeɓe ngannde, mbele janngo bonannde waawnde ummoraade to maɓɓe fof ina falee gila e law.
Ko waawi heen wonde fof yo annde haala ka joofaani tawo, sabu sariya ɗaɓɓaaɗo o wonaa tan sabu maayɓe ɓe, kono ko mbele won geɗe kimmuɗe jotondirɗe e koɗdigal ina ñawndee, ko wayi no jeyi leydi, kaayitaaji ɓinngu leydaagu (juddu) ekn…Kusumaaji keewɗi inan nehaa e nder ɓerɗe Moritaninaaɓe. So ñawndaaka, ko yowitii e bonannde warkoyaagu suwaa diwteede tawo.
Ko ɓuri feeñde tan ko darnde COVIRE laaɓtaani, saabii ɗum ko won ko sakkii les, ɗum noon ko waɗi ko, toɗɗaaki pelle daraniiɗe jojjanɗe aadee, sabu laamu ngu e hoore mum yiɗaano ɗe naata e haala ka, sabu ko kañje ɓuri huɓindaade ka, e joganaade ka doosiyee laaɓtuɗo etee, ɗe keboraano jaɓde ko laaɓtaano waɗee heen.
To bannge amen, minen awokaaji, kaaɗoo haala gila e fuɗɗoode ko ko rewindaa, min ndenndinanii ɗum kaayitaaji keewɗi sabu emin nganndi yoga e waɗɓe bonannde ɓe, kam e loranooɓe ɓe, fof inan resaa. Loranooɓe e warngooji ɗi, yoga e mum ƴettiino min yoo min ndarano ɗum en e haala ka, kono sabu jiilyiilte COVIRE, ɓe cuɓtiima feere HCE, ko ɗum addanta mi wiyde wakilaagu COVIRE ina mawni e ndee bonannde. Etee bonannde waɗnoonde e kitaale 89-91 haaɗaani tan e militeer en sabu pittaali keewɗi mbaraama e daande maayo he, tawi ko siwil en, ko ɗum waɗi mi wiyde, feere maɓɓe nde, ko jaddiɗnde.
Eɗen paami tan keñe laamu ngu e njeenaari mum ko yiɗde hennjude leñol ɓaleeɓe mbele ina huutoroo ɗum e wooteeji payɗi ; Haalpulaar en noon ina keewi wiyde «yaaduɓe ñaawoore keewaani waɗdude tawti-nodda»
naamnal : Hol feere nde cikku-ɗaa waawnde huutoreede haa ooɗoo saqqa waawaa ñawndeede ?
Jaabawol : Alaa feere gasnde woodi, mi wiyaani kadi ko miijii mi heen ko tan woni goonga kono, ko maa denndaangal Moritaninaaɓe (gollotooɓe politigi, pelle jojjanɗe aadee, pelle renndoyaŋkooje, laamu ekn…» njooɗodoo, pellita ñawndude haala ka. Mbeɗe anndi heen kam geɗel gootel, ko goonga nii ko weltinta tagoore Alla weeɓaani, kono kam, ko famɗi fof, loraaɓe ina poti anndideede, kono kadi saabiiɓe lor maɓɓe ina poti anndeede, ñaagoo loraaɓe ɓe yaafuya, nduttoo ngoonda yeeso Alla wonde ngontaa waɗtu. Ko ɗum wallata e laaɓtugol geɗe ɗe, sabu hannde, yoga e warkoyeeɓe inan moolii caggal leñol haa yimɓe ina cikka wonde bonannde waɗnde nde ko safalɓe fof caabii ɗum. Jom bonannde en ɓe njiɗaa hay safalɓe e koye mum en ngannda goonga gonɗo heen o, kono yo laaɓtu wonde bone baɗɗe ɗe, saabii ɗum tan ko goomuyel laaminoongel ndeen, fewji feere mum bonnde, yiɗi naworde heen leñol safalɓe fof.
Leyɗeele keewɗe kawrii e caɗeele bayɗe nii, ko wayi no Maruk, Afrik worgo, kono ɓeen fof won peeje cakki, jaakoraaɗe ko moƴƴe. Yeruuji goɗɗi ina ngoodi to Togoo, to Liberiyaa, to Santarafirik, to Konngo ekn…Kono leydi fof ina jogii hakke sakkude peeje mum, jahduɗe e ngonka mum e pinal mum. Heddii tan ko Moritani salii ko fiɓnde wiynde «Goonga tawo hade beldital» .
Naamnal : Hol miijo ma e ɓee sokaaɓe ko ina tolnoo e lebbi jeetati sabu tuumeede ko kañum en liɓi «Air Mauritanie» , miijo maa e wooteeji piɓaaɗi ñande 6 suwee e ɓaleeɓe dikkaniiɓe lefol gardagol leydi e ɗiin wooteeji ?
Jaabawol : Sabu am wonde awokaa e jeyeede e jinnganooɓe sokaaɓe ɓe, mbeɗe foti reende sirru golle ɗe, kono kadi sabu am wonde daraniiɗo jojjanɗe aadee, mbeɗe sikki tan hare wiyeteende ina ummanaa ngam haɓde e forlooɓe jawdi laamu ko piyanɗe gaɓɓule, sabu so tawii a yiyii ɗii jaargaaji ɗi jawdi mum en alaa ɗo haaɗi, faayndirteeɓe e yeeyooɓe dorog, a yiyii ɓee jogiiɓe ɗee jofle otooji, maa ɗum haawe ɗo ndii jawdi ummii ; yimɓon seeɗa ina tami jawdi leydi ndii fof, keewal ɓesngu ina tammoo ɗe loraani.
Mi wonaa jogiiɗo humpito no feewi ko feewti e ɓulnaare to bannge politigi kono, mbeɗe faami kam, wiyde lebbi sappo e joy fof eɗen mbaɗa woote ndokken larme walla goomuyel baawngel wonde fof wellitaare yo follu laamu nde welaa, ɗum wonaa huunde moƴƴere, teeŋti noon so tawii ko yimɓe fiilaaɓe, fotnooɓe daranaade hakkeeji miskineeɓe, ko kañum en ndarantoo ɗeen golle kaantare, ɗe njoofoytaa. Haa jooni noon en ceertaani tawo e batte bonannde laamu Taayaa, sabu yoga e yiɗɓe dikkanaade lefol laamu ngu, ko e ciibooji makko njeyaa, nehiiɓe nehdi makko, huutortooɓe peeje makko ekn…
Wonande ɓaleeɓe dikkiiɓe lefol laamu ngu, ko huunde nde haanaani, ko yimɓe ɓe kormii-mi sabu ko wandiraaɓam worɓe, kono ɓe potaano jaɓde huutoreede e ko haanaani, sabu hay gooto e maɓɓe majjaani hakkille won ɓeen njoganii ɓaleeɓe e hardaneeɓe, yiɗde e kala sahaa huutoraade ɗum en e ko fotaani. Ko noon rewɓe ne kay nanngiraa, kañum en e waasɓe e ɓe njanngaani, ko yawu mawɗo njoganaa. E ndeen hitaande, so oɗon ciftora, Maawiyaa soodii debbo yo won kanndidaa waɗda e mum kawgel, ina haawnii noon debbo mo jaɓanaaka yo jooɗo e won ɗiin postooji, yeru wonde ñaawoowo, hol no oon jaɓrantee wonde hooreejo leydi. Ɗum noon, hol no ɓeen ɓaleeɓe ummiiɓe e won ɗiin nokkuuji ɗi yimɓe fof nganndi, hol no mbaawi miijoraade waɗdude e seneraal kanndiiɗo, joofnuɗo Kampaañ mum ? Ɗum ina jalnii, yurminii ! Pot-mi kay jooni ko naamnaade ɓe, hol to ɓe keɓi jukulle maɓɓe (miliyoŋaaji joy), mbele kanndidaaji ɗii kala gooto heen fof haalii jawdi mum ɗo tolnii, tawde wonii e oo sahaa ina wiyee ardinaa ko hare feewde e forlooɓe jawdi ndenndaandi e yeeneteeɓe, ɗum noon ina moƴƴa kala dikkaniiɗo lefol hollita tawo fiilooɓe ɗum ɓe, to dañal mum tolnii ? SO WONAA ƊUUM WONATA KO FUUNTI.
On njaaraama.
Fulo : Maamuudu H. Joop


text:
Ñaawaama ñalnde 17/05/2016. Ñaawirde Lommet yamirii goppitgol Biraam Daa Abeydi e Barahiim Ramdaan, sokanooɓe lebbi 16 hannde. Ɓe cokranoo koo hujja « jeyeede e fedde nde heɓtinaaka, dental ngal yamiraaka e noddugol e dental ngal yamiraaka kam e wasde e doole kisal.
Eɗen ciftina tan Ñaawtirde Eeleega fawiino e maɓɓe kamɓe ɗiɗo ɓee kuugal kasoo duuɓi ɗiɗi.
Ngol goppitgol noon hawri e ‘coow’ mawɗo mo diskuur Muhammed Abdel Asiis waɗnoo Neema, jowitiiɗi e njiyaagu. E nder kaan haala, o reftii ɗo o rewatnoo, so wiyde njiyaagu woodaani. Huunde haawniinde, sibu e nguun njillu to Neema o hurmbitii toon ñaawirde toppitiinde ñaawde geɗe njiyaagu. Ina haawi yimɓe fof no huunde nde woodaani waɗirantee tirbinaaluuji, ina ƴettanee sariyaaji. Tee, ñalnde altine 16/05/2016 ndee tan, ndeen ñaawirde fawii kuugal e yimɓe ɗiɗo sabu mum en jiyɗinde rewɓe ɗiɗo, kuugal kasoo duuɓi 5 e alamaan miliyoŋ ugiyya.
Biraam en pawanoo kuugal kasoo duuɓi ngal ko saawiyee 2015. Ñaawtirde Eeleega kadi teeŋtinaa ngal e lewru ut 2015. Caggal ko ɓe mbellitaa koo, Biraam wiyi « ko en ɓeydooɓe hare men, ɓeydooɓe pellital e ndee sippiro ngo laamu nguu waawni en ».


text:
Toronto, Kanada: Maayo defte lomtiima diiraali werlaaji e ñiddeende mum en he dow kallu
Diɗɗal gootal ŋeeñalyankooɓe (artists) mbaylii kallu he nder Toronto, mbaɗi ɗum maayo ñilkoowo defte ngam haɓaade ñiddeende e yah-ngartaa werlaaji. Ngooɗoo wejo, ngo tiitoonde mum wonnoo “Hakkunde coñce e Yah-ngartaa” yuɓɓinnoo ɗum ko diɗɗal ŋeeñalyalkooɓe suuɗiiɓe biyeteengal Luzinterruptus jeyaaɓe Madrid leydi Espaañ.
Wejo ngoo waylii kallu biyeteeɗo Hegarman street he nder wuro Toronto, Kanada, waɗti ɗum maayo ngo 10,000 deftere ɗe rokkunooɓe ɗum en Salvation Army (fedde walloore miskineeɓe). Yimɓe arɓe yeeɓde wejo ngoo ɓee e wirtotonooɓe ɓee kala ene kirjintenoo nde gooto e mum en kala ɓamata heen deftere nawtora galle mum taroyoo.
Wejo ngoo jeyanoo ko he porogaraam mo Toronto Nuit Blanche 2016 Art Festival yuɓɓinnoo. Festiwaal Nuit Blanche ene waɗa kala hitaande tawa ko jamma kuurɗo ngam dowlinde ŋeeñal yontannde (art contemporain). Fayndaare wejo ngoo ko ngam artirde teskuyaaji yimɓe ɓee he batteeje yah-ngartaa jogii he nder saareeje (cahe) ɗe. Hayso ko jamma gooto, maa yimɓe yahrooɓe koyɗe ɓee ne, ndañ deeƴre he kalluuji ɗi, tawa alaa ñiddeende, diiraali e yah-ngartaa werlaaji. Tuma nde defte lomtii werlaaji he dow kallu; nde gannde kam e daarti nafooji, jime e coñce pinndinooje lomtii kornaali e reeno-reeno hakkunde werlaaji e yahooɓe.
Hayso wertunoode wejo ngoo ƴettii balɗe sappo e ɗiɗi e 50 yarlitiiɓe ngam yuɓɓinde ɗum ne, wejo ngoo taggii hoore mum, nde tawnoo he nder waktuuji sappo tawi yimɓe ɓee koccii defte ɗee haa laaɓi.


text:
Juppuɗo yontere Aamadu Baro Bah cosɗo fedde njayniyanke huutortooɓe demgal fulfulde
Saakitaama ñannde : Hesɗintinaama ñannde :
Amadu Baro Bah yuppi yontere nde. Sabu o dañi eɓɓo, walle mbiyen miijo wad ngo fayida woni Cijp (convergence internationale des journalistes poulaarophones). Firti : dental njayniyanke huutortooɓe ɗemgal fululde. Omon ɗoo e njayde Rfi fulfulde ngam haalde holko addi ngo miijo e holko ɗaɓɓata. O haali kadi alkaali batu ngadanol ngol mo gandouɗa hawrata ko e ñalawma sappo e nay lewru deesaambur e hitaande ndu. Njaayniyanke heewɓe ummiiɓe e leyde keewɗe Afirik maa tawtore ɗum e wi’i Amadu Baro Bah.


text:
BINNDANƊE CAKKITIIƊE
Yeewtere jaaynde jokkorde pelle pinal
Jokkorde hakkunde pelle pinal tati (Fedde Ɓamtaare Pulaar he Muritani (FƁPM) e Fedde Muritaninaare ngam Ɓamtaare Ɗemngal e Pinal Sooninke (AMPLCS) e Fedde Ɓamtaare Ɗemngal Wolof he Muritani (APROLAWO)) yuɓɓinii yeewtere jaaynde...
Teeŋtingol ɗaɓɓaande laawɗingol ɗemɗe ngenndiije Pulaar, Sooninke e Wolof, kam e naattingol mum en...
Ngam laawɗingol e naattingol timmungol ɗemɗe ngenndiije nder tippudi nehdi e jaŋde MuritaniTuggi 1960 faade hannde, mbayliigaaji jaŋde keewɗi mbaɗaama he Muritani (1959, 1967, 1973, 1979, 1984 e 1999). Kañji kala ko...
Puccital Naange cemmbungal bonnanii yeeɓooɓe fuku bal
Ñalnde aset 3 sulyee 2021, yeeɓatnooɓe nanngondiral fuku bal he kawgel Njeenaari Orop 2021, hakkunde leydi Danemark e Cekoslowaki fof teskiima kuppugol tele mum en hedde waktu 19ɓo - 21ɓo he nder...
Guurɗiwal : miijanteeri ƴellito
Eɗen nguddita ɗoo doggol binndanɗe toɗɗiiɗe lowre fattamlamre nder guurɗiwal (hono ganndal nguurndam), wiyateende “miijanteeri ƴellito”, walla, e raɓɓiɗinaade, “ƴellitoyankaagal”. Doge binndanɗe ɗee njubbata ko gila e miijanteeri huuɓnundi daɗɗiindi hannde kala...
Dawruɗi juumtuɗi Ɗemngal janngirgal
Winndannde faatunde he yiyannde politik Banke Moñnjaal « So sukaaɓe ngadoriima tawo jannginireede he nder ɗemngal ngal kaalata, paamata no moƴƴi, ko ndeen ɓe ɓurata faamde, ko ndeen ɓe...
Cemmbinen ndema, mbele kaɓen e heege e baasal
Annduɓe kawrii, « so teddeendi ɓanndu neɗɗo ɓetaama, teemedere kiloo fof, heen cappanɗe jeeɗiɗi ko ndiyam ». Ɗum ene hollira goongɗugol konngol biyngol «Ko ndiyam woni nguurndam». Ko ɗum saabii, nde weeyo waylii tan...
Kanndorɗe KORONAA: « suumorde am ine reena on, cuumorɗe mon ine ndeena mi »...
Leydi Muritani daɗaani e wempeƴere ɗimmere, deɓagol mum yaawii no feewi huuɓtidini e nder wertaango leydi ndii kala. Jaagorgal Cellal leydi ndii e Goomu toppitiingu rewindo koronaa, njaawii daɗɗande ɗum peeje kanndorɗe,...
Daarti deƴƴaaɗi : Holi Ceemoko Garang Kuyaate seegunke baraaɗo to Almaañ
He nder jeewte dawrugol Afirik haa teeŋti e mo Hirnaange oo, innde Ceemoko Garang Kuyaate ina yaha ina arta, ɗemɗe ina ndaadtoo. Kono holi gonnooɗo Ceemoko Garang Kuyaate ?
Ñalawma deftere Al-Quraan he Pulaar
Ñalnde 12 suwee (korse) 2021, e dow gardagol hooreejo Fedde Ɓamtaare Pulaar he Muritani hono Bookara Aamadu Bah, lappol ummoraade Nuwaasoot tawtoraama kewu « Ñalawma Deftere Quraan » Teddunde, firaande he ɗemngal Pulaar e...
Juuraade dow Mbaañ : Siin ɗimmitii Amerik
Haa e 14 mee 2021, ko Dental Dowlaaji Amerik (DDA) tan heɓnoo juurnude laana ndogoowa dow tagofeere nde wonaa Leydi men ndii, woni dow tagofeere Mbaañ (Mars). Leydi Siin ɗimmitii ɓe he...
Ñalɗi jaŋde FƁPM : naftoraade kesam-hesaagu
Fedde Ɓamtaare Pulaar he Muritani (FƁPM) yuɓɓinii ñalɗi jaŋde ñalnde 10 e 11 abril 2021, ɗo joɗnde mum mawnde ndee he nder Nuwaasoot. Ine jeyanoo e aadaaji FƁPM, ko adii 1989, yuɓɓinde...
Palestiin – Israayiil : Ɗiggataa, yuppetaake!
Ko nuɗɗininoo ɗii duuɓi kala filñitiima, ɗum woni fitina hakkunde Israayiil e Palestiin toon to fuɗɗaange hakkundeejo e nder aduna oo. Fitina mo nganndu-ɗaa ko gaannuɗo, sabu o ruppitiima gila e hitaande...


text:
Tuggi maayirɗe hitaande 2012 e lewru desaambar, duɗal ngal udditnoo. Tolnooji ɗiɗi ina njannga heen. Tolno gadano e tono ɗiɗmo. Tuggi ndeen haa 30/06/2013 yontere kala balɗe nay. Kala kikiiɗe e ɗii ñalɗi nay, almudɓe mbaɗa gorwoccol haa galle Maamuudu Demmba Bah, lollirɗo Dooro Kudiyel, kawra toon ngam heɓde binndanɗe.
Ɓee sukaaɓe ɓe ɓuuɓol haɗaani, nguleeki suraani ɗum en softande e dogande toon e ɗii ñalɗi ɗi mbiy-ɗen. Ɓe tawoya toon jannginoowo ɓe jarlitiiɗo, tiiɗɗo fiɓnde, mo haaɓataa, aamataa jaɓɓaade almudɓe e nokku mum, oo Maamuudu Demmba fof e jinngude e golle e galle, sabu ko o jannginoowo e duɗe keeriiɗe (Privé) haɗaani mo softande ndee jaŋde Pulaar, fof noon ko hoto Pulaar lohde e Catal Likseyba. Fotde lebbi jeeɗiɗi haa almudɓe tolno gadano oo keɓi waɗde kawgel jawtugol tolno gadano oo, Ɓe ngonnoo ko noogaas, ko heen sappo e nayo keɓi waɗde kawgel ngel; ko njeeɗiɗo keɓi yawtude fayde tolno ɗiɗmo, ɓeen ngoni ɓee ɗoo :
1. Muhammadu Abuu Sal
2. Maariyata Aamadu Bah
3. Raamata Ibraahiima Sal
4. Abuu Ibraahiima Sal
5. Jibi Aamadu Sal
6. Mammadu Ibraahiima Sal
7. Aamadu Maamuudu Sal
Tolno ɗiɗmo oo noon suwaa waɗde kawgel tawo. Kadi, oɗon nganndinee ɗiiɗoo tolnooji ɗiɗi ɗi mbiy-ɗen ɗii, puɗɗinoo jaŋde ko oktoobar 2011, ɓe njanngii haa suwee 2012, ɓe uddi, nii woni ɓe udditi kadi e hitaande njanngu 2012-2013. Yo Alla rokku en worɓe e rewɓe e nder FƁPM yarlitiiɓe no oo yarlitorii nii. Aamiin.
Abuu Aamadu Joop


text:
Ellaaji muusuɗi e sukaaɓe rewɓe
Saakitaama ñannde :
Ñalawma hannde o men jeewtata ko yowitii e Ellaaji muusuɗi e sukaaɓe rewɓe. Hol caɗeele rewɓe ɓeen kawrata e oo ɗoo fannu ? Hol laaɓi holitde no reenorte ellaaji muusuɗi ?
Jewtidiiɗo men e Ko mbiiɗon wiyete ko Mariama Ba. Oo ko cafroowo rewɓe e suudu safrirdu to wuro « ziguinchor » e ley leydi Senegaal.
Kono ko adii ɗuun en payat Bamako jokkondiren et jooɗaniiɗo en ton Abdulaay Dikko. Njoofniren et tottude konngol gooto et sukaaɓe naalankooɓe mbo wiyee Demba Sabaly ardiiɗo fedde naalankaagal Taaniraaɓe Debbo Jabu.


text:
Geno toowɗo o wiyi : « ciftorgol yurmeende joome ngam maccuɗo mum Jakariyaa » simoore mariyam, kaawise : 2 hono Wahaab bun Man mbahi wiyi : kanko annabi Jakariyaa ko o ɓiy Adnaan gooto e ɓiɓɓe annabi Sileymaan, ɓiy Daawuuda (JKM). Binndoowo gooto ina wiyee Ɗabrii wiyi : Jakariyaa ko ɓiy Yuhnaa ko o annabi tiiɗɗo e nder diina. O yahii haa o heɓi duuɓi teemedere e noogaas o dañaani ɓiɗɗo gorko, e fawaadee haala Geno e nder Ɓuraana mum tedduɗo, « o wiyi joomi am, miin dee mi lohii to bannge mawngu, hoore am ranwii wiyii tal, etee mi laataaki e ñaagaade ɗo maa ɗoo joomi am malkisu » simoore Mariyam, kaawise :4 Geno (JKM),jaabii mo wiyi : « eehey maa Jakariyaa, minen a min mbeltinir maa ɓiɗɗo gorko ina wiyee Yahyaa » simoore mariyam, kaawise :7. Innde Yahyaa firti e ɗemngal Pulaar ko guuroowo walla guuro, so raɓɓiɗii. Hono Sadii wiyi « ooɗoo yahyaa, woni gadiiɗo innireede Yahyaa ko adii tagoore makko. »
Ndeen Jakariyaa nanii ko Maleykaaji ɗii mbiyi ɗum koo, o wiyi ɗi : « maande ɗumɗoon ? » O tinaani haa Jibiriil (JKM), ari e makko, wiyi mo : « eehey maa Jakariyaa, hoto haalan hay gooto fotde balɗe e jammaaji mum », Jakariyaa heɓɓitii wiyi Jibriil e nder Ɓuraana tedduɗo oo, « miin kam hol no laatortoo mbiɗo daña ɓiɗɗo etee ina laatii jom suudu am ko dimaro, fawii heen kadi mbiɗo wayi nii naywude e ñanngude ». Firti ko, minen no min bayi nih, hol no min dañirta ɓiɗɗo ? Ee ndaw ko haawnotoo ! Jibril wiyi mo e nder Ɓuraana tedduɗo « ko hono nii dee, joome wiyi, to mum ɗoo noon, ko huunde newiinde. Ko goonga mi tagiima gila a wonaani hay huunde » simoore Mariyam, kaawise : 9 Caggal ɗumɗoon, hono winndiyanke gooto ina wiyee Sadii wiyi « ndeke e nder ɗeen ɗoon balɗe jom suudu Jakariyaa oo ko ellinooɗo omo seerti heen, nde annabi Jakariyaa renndunoo e jom suudu mum tan, oon ƴetti reedu ɓiyum biyeteeɗo Yahyaa oo. Ndeen debbo oo jibinii yahyaa o yetti geno, ko ɗoon noon o wayi no manndilɗo nih e nder diina. Ngam weltaare o yahi, o ɗuufnoyii ngam rewde geno toowɗo oo, o woni e woyde sunaare jamma e ñalawma, o ñaamataa o yarataa, o ronkanaa yo o ɗeƴƴu, o heɓɓitii o wiyi kanko jakari : eehey maa joomi am ! Miin kay ɗaɓɓu mi e maa ko ɓiɗɗo gorko ballo. Geno toowɗo oo lonngini annabi jakariyaa, wiyi ɗum « eehey maa Jakariyaa, aan mbiyno-ɗaa ko yo a hokke ɓiɗɗo balloowo, ballo noon laatotaako so wonaa e ndiiɗoo baadi. » Yahyaa noon nde jibinaa ndee geno addi ɗum tan, ko newiiɗo, moƴƴo jikku. Hono no geno wiyri e nder Ɓuraana « miin dee mbiɗo huli waasde ballo caggal am ngam ina laatii jom suudu am ko dimaro, hokku am ummoraadee maa ɓiɗɗo gorko balloowo tawa ina rona mi, ronora koreeji Yaaguuba; joomi am mbaɗaa oon neɗɗo tawa ko neɗɗo belaaɗo ma » simoore Mariyam, kaawise : 5-6. Hono Sadi kadi wiyi : « ina teeŋti ina laatii hono Yahyaa ari ko e nder yonta gooto e laamɓe ronironaati ɓesngu Israayiilnaaɓe. Oon ɗoon laamɗo noon ko neɗɗo jiɗɗo rewɓe sanne, kono omo goongɗini Geno ina woodi.» Ina laatii duuɓi jom suudu oon laamɗo ngoɗɗii no feewi, etee ina anndi kadi jom galle mum no wayi e rewɓe, ndeke kanko jom suudu oo omo jogii ɓiɗɗo debbo ceɓorɗo, mo o jibidinaani e laamɗo oo, omo yiɗi waɗdude ɗum e laamɗo oo mbele resa ɗum, haadi kanko o gaynii hankadi ngam heddanii mo tan ko maayde. Jooni noon kanko debbo oo, o ñaanti ɓiɗɗo debbo oo haa yooɗi, o addi ɗum haa e yeeso laamɗo o holli ɗum ɓiɗɗo debbo oo, o ñaagii laamɗo oo yo res ɓiɗɗo debbo oo. Laamɗo oo wiyi mo « haa mi yaha to Yahyaa mi naamndoo ɗum so resde ɓiy jom suudu mum ina dagii walla alaa.» Laamɗo oo ummii yahi to annabi Yahyaa ɓiy Jakariyaa, nde o yettii o naamndii Annabi Yahyaa o wiyi ɗum : « eehey maa annabi Yahyaa ! Aan kam, resde ɓiy jom suudu mum ina dagii ?» Annabi Yahyaa wiyi mo « alaa ɗum dagaaki.» Kono kanko naamndiiɗo oo noon ɓernde makko ina reerɗi e resde ɓiɗɗo debbo oo. Yumma e ɓiɗɗo ndenndidintaake e dewgal. Annabi Yahyaa wiyi mo « ooɗoo ɓiɗɗo debbo hankadi daganaaki ma.» Ndeen kanko laamɗo oo o nanii ko annabi Yahyaa haali koo tan, o tikkani ɗum. Ko ɗum tagi ina wiyee kala ko neɗɗo anndi so naamndiima ɗum, so haalanaama ɗum ina mettina, hoto o naamndo ɗuum. Hay Ɓuraana mo geno jippini e rewrude e Muhammad (JKM) ina feeñnini ɗuum, ngam Geno Toowɗo Oo wiyi : « hoto naamndo-ɗee yoga e geɗe so on kaalanaama mettinon.» Ko nii woni kanko laamɗo oo laawol diina haɗii mo resde njutteen makko, o mettinii heen no feewi, debbo makko wiyi mo « jooni mbaɗataa ko ndaanii : waɗ feere mbaraa annabi Yahyaa so aɗa yiɗi resde suka debbo oo, ko ɗum fooftintu maa.» Kanko laamɗo oo, o naatii e ndeen feere o fellitii hankadi warde annabi Yahyaa. Waɗi noon, omo anndi so o waraani mo, so o resii ɓiɗɗo debbo oo, sirlu makko saaktoto. Caggal ɗumɗoo o yamiri yo Yahyaa ware. Ndeke annduɓe Israayiilnaaɓe tinii ɗuum, ɓe ngari e laamɗo oo, ɓe mbiyi ɗum « so tawii a warii Yahyaa nganndaa toɓɓere ƴiiƴam makko so memii ndiiɗoo leydi, hay huunde wontaa fuɗ ɗoo, kala ko aawaa heen, haa aduna gasa fuɗataa.»
Hono biyeteeɗo Asiis wiyi « ndeen laamɗo o nanii ko annduɓe ɓee kaali koo, o yamiri yo ɓe kirsu annabi Yahyaa e so ɓe kirsa mo, yo ɓe cakku lahal kiri ngam reentaade ƴiiƴam ɗam hoto memde leydi. Ɓe mbaɗiri noon, ɓe njahi, ɓe nanngi Yahyaa, ɓe ngaddi ɗum haa yettii, kañum ne duudaaki, jaɓiri ngam geno tedduɗo, ngam ina anndi ko ko maayata. Ɓe kirsi mo haa o maayi no laamɗo o yamirirnoo ɓe nih, hay toɓɓere memaani leydi. Caggal ɗuum kanko laamɗo oo, o ɗaɓɓi kadi yo ɓe ngaddoy baaba mum Yahyaa hono annabi Jakariya o hirsa ɗum kañum ne. Ndeke Jakariyaa tinii ɗuum, o dogi, ɓe ndonki yiytude mo. Annabi Jakariyaa (JKM), ina dogatnoo haa ari e lekki ngooti o wiyi ɗum « aan lekki, tiiɗno paabo-ɗaa annabi Jakariyaa haa daɗa he warngo ». Nde o wiyi noon tan, lekki kii feecii e hakkunde, Jakariyaa naati nder makki, geno uddi ki haa ki wayi no ki waynoo. Kamɓe heddiiɓe ɓee, ɓe ngoni e yiylaade mo eɓe ndewi e Sawaawo makko haa ɗuum majjiri ɓe. Ndeke Ibliis mo Geno huɗi oo ina anndi ɗo annabi Jakariyaa woni. Kamɓe yiylotonooɓe annabi Jakariyaa ɓee, ɓe tinaani tan haa Ibliis kuɗaaɗo oo ari e maɓɓe e mbaadi neɗɗo nayeejo, o wiyi ɓe « miin miɗo anndi ɗo annabi Jakariyaa woni.» O ardii ɓe haa o yettini ɓe lekki ki Jakariyaa naati kii, o wiyi ɓe « kiiɗoo lekki ko heen annabi Jakariyaa mo jiiyloto-ɗon oo naati.» Laamɗo oo yamiri yo ɓe ngaddu riis ɓe taƴa fooɓre lekki kii e hakkunde. Ɓe ngaddi riis ɓe ndiisi lekki kii e hakkunde, ɓe taƴi ki. Nde ɓe taƴata lekki kii ndee e wiyde maɓɓe, nde yahi haa riis oo memi hoore Jakariyaa tan, o wulli haa ɓe nani, o wiyi « aah ! ». Ɗoon e ɗoon Jbiriil (JKM) jippii e makko wiyi mo « eehey maa Jakariyaa ! Joome wiyi maa hoto nantu aɗa wulla caggal wulaango maa ngoo, so tawii o nantii tan, maa o yaltine e feɗde annabaaɓe.» O deƴƴi kanko annabi Jakariyaa, ɓe taƴi mo wondude e fooɓre ndee, ɓe mbaɗi pecce ɗiɗi. Ko ɗoon o anndi ndekete annabaaɓe ko kañum en ɓuri heewde caɗeele, walla joote.
Hono Saalabi wiyi Annabi Jakariyaa maayiri ko duuɓi teemedde tati. Won wiyɓe kadi ina ŋakki ɗuum seeɗa, ko Geno ɓuri anndude. Hono winndiyanke Sadi wiyi « lekki ki annabi Jakariyaa taƴdaa kii, ki wonnoo ko nokku ina wiyee Banaabile, ko ɗoon kadi o ubbaa, caggal ɗuum o egginaa o nawaa nokku ina wiyee Halaba, etee yenaande makko ina lolli ɗoon haa jooni ». Sadi kadi wiyi « Yahyaa ɓiy Jakariyaa, nde hirsetee ndee, wonnoo ko Palestiin, ko ɗoon kadi o hirsaa, ɓalndu nduu ko ɗoon ubbaa, kono hoore ndee ɓe nawi ɗum, ɓe ubboyi ɗum to Saam. Juuɗe ɗee ɓe ubbi ɗum en ko to Beyruut, koyɗe ɗe ɓe ubboyi ɗum en ko to nokku ina wiyee Saydaa. Yo moƴƴere Geno jom baawɗe o won e maɓɓe. Saalabi kadi wiyi « nde yahyaa ɓiy Jakariyaa maayi ndee tawi heɓii duuɓi capanɗe jeenay e joy (95H).» Hono Kataadatu kañum ne wiyi « nde Baktansara baabilonaajo oo naati El Bayti Makdis, o ari e nokku, o yiyi ɗoon ƴiiƴam Yahyaa ina bagbagta, ina fasa no ndiyam ngonɗam e nder barme fasirta nih.» Kanko Baktansar o fodii ko o kaɓoowo e leñol annabi Yahyaa, ɗum woni Israayilnaaɓe ɓee, ko ndeen o ƴetti konu makko nguu o yahi, o haɓi e Israayiilnaaɓe haa o fooli ɗum en. Nde o fooli ɓe tan ƴiiƴam pasatnooɗam e nokku gooto ɗam, dartii seeɗa. Hono biyeteeɗo Seydu bun Waaqid wiyi « nde Waliid bun Abdul Malik bun Morwaan mahi jamaa mum ndee, mo nganndu-ɗaa ko kañum aafi ɗum to Damas ɗoo, o halfini mi mahateeje ɗee, o wiyi ɗoon ɗo mi tinaani mbiɗo darii ɗo maɓɓe ɗoo tan, haa feeñani mi damal luuro haayre ndee ina uddiraa kaaƴe, etee a min nganndiri Waliid ɗumɗoon. Nde yahi haa jamma naati, Waliid ari e jamaa hee ina jogii e juuɗe mum sonndel kuɓɓoowo, o darii e wimmbo haayre ndee, o yamiri yo ɗum uddite, uddit-mi haa o yiyi nokku gooto ina ɗoon ina waɗi lobbuɗi nay, hakkunde lobbundu e lobbundu fof ɓurataa diraaje tati, e yeru o tawi ɗoon wakannde ina uddii ina sokiraa kannaar njamdi, o udditi ɗum. Nde o udditnoo tan, o yiyi e nder heen hoƴƴudu neɗɗo ina waɗi leeɓi ɓaleeji kurum ina wayi no waano, ellee ko ɗoon e ɗoon ɗum addaa ɗoon. Ndeen ɗoon wakannde kadi ina waɗi alluwel danewel ina winndaa heen « ɗumɗoo ko hoore Yahyaa ɓiy Jakariyaa ». Caggal ɗuum, nde Waliid yiynoo ɗumɗoon ko adii nde o yiyata hoore ndee, o faami ko ɗum woni. Caggal ɗumɗoon o yamiri yo ɗum ruttee nokku mum, o wiyi ɓe yo ɓe mbaɗoy ɗum to les salndu jamaa nganndaaɗo ina ɗoon. Nduun salndu noon woɗɗaani Mihraab jamaa kaa. Ɗum wonti no yenaande nih, ngam ɗum waɗtaama nokku juurateeɗo.
Jibriil Muusaa Joob
Tel : 46 56 51 10
WhatsApp : 34 46 64 47


text:
Kuulal 75 : Keɓal dokkal leydi dowri e mudda, keɓrangal coodgu, maa dokkal walla ngostiigu hiisetee ko rewaani laawol so wonaa tawo dokkirnooɗo leydi ndii yamirii ɗum etee tawa ɗum teskoraama kaayit noteer keɓtinaaɗo.
Noteer kala belsindiiɗo sarɗiiji cifaaɗi e nder ooɗoo dekere ko kañum deftotoo kaalis pawiiɗo e ɗum oo.
Kuulal 76 : Tottiraaɗo leydi e mudda so yiɗii tottirde leydi dowri e mudda foti ko huccinde ɗaɓɓaande mum feewde e kiliifa tottirnooɗo leydi ndii, ko oon ɗaɓɓirta sarwisaaji karalleeji taƴɗi sañ yo loskan ɗum mbele leydi ndii liggaama, mbele amo waawa ñaawde so amo waawi jaɓde tottirgol leydi ndii walla alaa.
Ngool jaɓgol foti ko waɗaneede kaayit tottee ɗaɓɓuɗo leydi ndii oo, oon hollitoya ɗum Noteer keɓtinaaɗo. Ina farlii e oon Noteer nde loskata so tawii oon kaayit tottirgol ina rewi laawol hade makko rokkirde kaayit nuunɗinaaɗo to bannge noteer mo o foti winnditoyaade to Ardorde huuftidinnde leyɗeele e jawdi Dowla e nder Karnal leydi e nder Mughataa.
Kuulal 77 : Ronooɓe e hunanaaɓe dokkal caggal birnagol tottiraaɗo leydi dowri e mudda, wakkiliiɓe lomtaade mo e kala ko farlinaa e tottiraaɗo leydi dowri e mudda, ina farlii e mum en jogoraade leydi ndii no tottiraa nii, mbaasa ɗum feccitaade haa nde ndokkiraa pandugal kala. E ɓe mbaawi e ko heerii juutnaneede lajal gollagol leydi ndii tawa diwataa hitaande.
Kuulal 78 : Leydi dowri tottiraandi e mudda hiisetee ko leydi laamu haa nde rokkiraa pandungal kala. Ndi waawaa jukneede walla waɗeede « wakf ». Tottirgol leydi e mudda waawi rokkeede tan ko moritaninaajo walla fedde jogiinde neɗɗaagu moritani.
Kuulal 79 : Kala baɗal kaayit jowitiiɗo e tottirgol leydi dowri e mudda foti tuugaade ko e silsil joofaaɗo e ooɗoo dekere, so wonaa ɗum oon kaayit hiisetee ko woodaani.
Jeyɗo oon kaayit kiiseteeɗo woodaani alaa daliilu mo waawi hollirde ko ina laawɗina jeyi mum, ko ɗum waɗi o hiisetee tan ko jooɗiiɗo e leydi ndi o jeyaa.
Kuulal 80 : Tottirgol leydi dowri e mudda ina foti yahdude e eƴɓo taƴngo juɓɓule goodɗe ɗee.
Ina farlinaa e Joom leyɗeele dowri en e mudda nde ɗooftotoo newuyaaji ndenndaandi maa keertiindi ɗi eƴɓooji juɓɓule ɗee kebli.
Sifaaj no ɗiin eƴɓooji juɓɓule lelnirtee toɗɗetee ko e rewrude e laawol sariya.
TAƳRE V. 2 – Hol ko bonnata hakke Tottiraaɓe leydi dowri e mudda.
Kuulal 81 : Leydi dowri waawi huutoreede tan ko fawaade e ko rokkiraa koo. Ɗum waawi waylireede tan ko e ɗaɓɓaande tottiraaɗo leydi ndii feewde e tottunooɗo leydi ndi oo ; Ko oon, caggal nde yuurnitii doosiyee oo waawi ñaawde so tawii baylugol kuutoragol leydi ndi ina jojji, kadi o toɗɗoo sarɗiiji ɗo ɗum fawotoo.
Baylugol ko anniyanoo e leydi hee koo, ko aldaa e yamiroore tottirnooɗo leydi ndi oo, ina firta tottirgol leydi ndii.
Kuulal 82 : Tottirgol leydi dowri e mudda firtotoo ko dow ɗiiɗoo sarɗiiji garooji:
– E sahaa nde tottirgol leydi e mudda ndii wonti dokkal pandungal ;
– E sahaa nde lajal parlingal e gollugol leydi ndii joofi walla nde lajal aawre leydi ndii no siforaa e kuulal 91 gonngal les ngal, huuɓi ;
– Walla tottiranooɗo leydi ndii e muuda kañum e hoore mum, ko aldaa e waawnere, hollitta yaafiima tottirgol ngol, winnda tottirnooɗo leydi oo. Maayde tottiranooɗo leydi e mudda so tawii kay ronooɓe makko walla ɓe o hunaninoo dokkal leydi ndi njaɓaani e nder lajal hitaande caggal nde o saŋkii, leydi ndi winnditee e inɗe mum en, kollitaani kadi yiɗde mum en lomtaade maayɗo oo e denndaangal ko farlinoo e mum ko yowitii e tottirgol leydi ndii.
– Walla so tawii ko njuɓɓudi wonnoo walla fedde, pusgol mum ko adii nde lajal gollugol leydi ndii joofata ;
– Pirtagol tottirgol leydi sabu baasgol tottiraaɗo leydi ndii hormaade sarɗiiji joofaaɗi e ooɗoo dekere.
Kuulal 83 : So tawii tottirgol firtiima no ɗum waawi jolirde fof, kaalis joɓaaɗo ngam tottirgol leydi e mudda oo, ruttetaake, heddotoo ko e booñ ndenndaandi.
Kuulal 84 : Pirtagol tottirgol leydi e mudda tawa saabii ɗum ko waasde gollaade e mayri ko farlinanoo koo walla ŋakkinde ɗum, waawi jolde tan ko caggal nde losko waɗaa, kadi joomum reentinee lebbi jeegom ko adii nde lajal gollugol leydi ndii toɗɗanoo ndee, so wonaa tawa noon lajal ngal dirtinanooma no siforaa e kuulal 94 gonngal les ngal.
Kuulal 85 : Kaayit ceedtotooɗo pirtagol tottirgol leydi ndii, baɗaaɗo fawaade e sifaaji e dalilaaji kaalaaɗi e kuulal gadingal ngal, ƴettetee ko caggal nde teskaa wonde leydi ndii gollaaka walla golle baɗaaɗe heen ɗee timmaani. Waɗata oon kaayit ko sarwisaaji karalleeji taƴɗi oon sañ, laawɗinta ɗum ko Goomu jeerto luure ko yowitii e leyɗe denndaaɗe e nder Muqataa.
Kuulal 86 : Njeeygu leydi tottiraandi e mudda tawi ko ko yaɓɓi kuule ooɗoo dekere, ɗum saabotoo ko pirtugol ngol ɗoon tottirgol leydi tawa ɗum haɗataa joomum noddeede sariya so teskaama won ko rewaani laawol ko o huutorii.
Kaɓirɗe bawɗe sompeede e leydi e oon sifaa kiisetee ko njantii e jeyi laamu.
Kuulal 87 : Ko dekere walla aretee ƴettetee ngam tabitinde pirtagol tottirgol leydi dowri. Mo ɗum yettii kala ina jogii hakke wullitaade e hilifaaɓe njuɓɓudi laamu walla ñaawirɗe taƴɗe sañ ngam niilnaneede oon dekere walla aretee.
Kuulal 88 : Tottiranooɗo leydi e mudda caggal ɗum firtaa, tawi dalilaaji ɗi sarwisaaji karalleeji toppitiiɗi ɓetde ko gollaa e leydi hee ndokki ɗii amo yedditii ɗum, amo waawi huccinde wullitaango makko etee o jaɓanee, feewde e kiliifa gonɗo dow oo walla ñaawirɗe taƴɗe sañ ngam ɓeto ngoo waɗtee goɗngol.
Ngooɗoon wullitaango ina addana tottiranooɗo leydi oo yowaneede silsil ƴettaaɗo ngam riiwde ɗum e leydi hee.
So tawii wullitaango feewde e kiliifa gonɗo dow oo jaaɓtaaka e nder lajal lebbi ɗiɗi, ndeen deƴƴere oo hiisetee ko calagol.
Kuulal 89 : So tawii saabii pirtugol tottirgol leydi ko waasde golleede walla ŋakkere golle walla noon ko tottirde leydi ndii neɗɗo goɗɗo tawa wonaa e dow yamiroore, leydi ndii fotata ko yeeyeede e peñcu fawaade e sarɗiiji joofaaɗi e deftere parliiɗi arwaniire ndee. Ko heɓaa e njeeygu hee fof waɗetee ko e booñ laamu.
Kuulal 90 : So tawii tottirgol leydi e mudda firtaama sabu cankagol joom mum, tawi teskaama won lordi, ndemri maa mahdi darii e nokku hee, ronooɓe walla jogiiɓe hakkeeji e tottiranooɗo leydi ndii, ina poti, e nder lajal lebbi jeegom caggal nde kaayit tabitinɗo pirtugol tottirgol leydi ndii ƴettaa, ɗoofde kala ko gollanoo e nokku hee.
So tawii ngaal lajal timmii, joomum en ittaani ko darinoo e leydi hee koo, leydi tottiraandi e mudda ndii waɗetee ko e peñcu, yeeyee fawaade e kuule e sarɗiiji no siforaa e deftere parliiɗi nii.
Ko administarasiyoŋ foti toɗɗaade njaru ko darii e leydi hee koo so tawii kay tottiranooɓe leydi ndii e mudda ngullitaaki Goomu Jeerto ñaawoowo luure to bannge leydi dente taƴngu sañ.
Coodɗo leydi ndii ina foti yoɓde tottanooɗo leydi keɓtaandi ndii walla ronooɓe mum walla jogiiɓe hakke e mum, ndaamordi sabu geɗe moƴƴinɗe nokku ɗe goomu ɓeto taƴngu sañ teskii e dow leydi hee.
Kuulal 91 : Ko Noteer keɓtinaaɗo mo tottirnooɗo leydi ndii toɗɗii, taƴata njeeygu nguu. Coodɗo leydi tottiraandi e mudda oo ina foti ɗoon e darnde, yoɓde hakkeeji tottiranooɗo leydi ina heɓta oo, walla joom hakkeeji makko, ko kanko kadi foti yoɓde hakkeeji booñ ndenndaandi ko adii nde leydi ndii waɗtetee e juuɗe makko.
Baɗtugol e juuɗe neɗɗo goɗɗo tottirgol leydi e mudda tottiraandi njeeygu e peñcu waɗata kaayit mum ko noteer caggal nde coodɗo oo yoɓi hakkeeji cifaaɗi e haala ɓennuka kaa.
E winndannde faynde njaaɓanten ko “ DOKKAL LEYDI PANDUNGAL ”, mbaawen timminde ganndal men ko yowitii e fannu ɓurɗo himmude e sariya jeyi leydi mo toŋ. 83-127 ñalnde 5 suwee 1983.
Maamuudu Haaruuna Joop


text:
Ngaoundere lamorde diiwal Adamawa ha lesdi Cameroon, hiisama ha hitand 2015 nog marran ummatoore ko yahanta ujune temerre tati (300,000), ngo lati wuuro jedidabo ha nder gure Cameroon, ngowoodi Jangirde jamiya (uiversity), jippordu pirrowal (airport), laawol jirgi leddi (railway) et hotelji yotuudi haaje e nakkuje henaaki e siwtaare bana Mardok wood e plateau district.
Ardo Njobdi on tiggi Lamorde lesdi Ngaoundere hakkunde hitande 1836 e 1839 asli inde maago latino Ndelbé dum wuuro Mboum en no, fulbe jabi wuro man yaake jihadi shehu usman bin Fodio e Ardo Djobdi arti laami ngo e baawo be wartiri inde maago Ngaoundere “Hoosere be tarde jabuuru” be wolde Mboum
Leydi ngaoundere ceetindi moƴƴinoori ndemri e durngol fuh. nder maari on tawete burdo margo nai nder aduna Alh Abbo mardo tokke na’i ko hetata ujune cappo, wala ba maaji andiraaɗi be tokki GUDAALI AMOA Koowoowe, cufi e ɓokkaare fantunde e piye dabbaaji fuh tawataake e ƴoole maare, bo woodi hendu feewndu welndu, babe gilleteeɗe, jurtode, beeli e Kooseeje towɗe tawe nder lesdi maari Bana.
hosere Ngaoundere (Mont Ngaoundere) hoosere nde towki maare heti miita ujunere be temere tata 1.300m towuki e be maare be inditi wuuro man.
Hoosere Ngan Ha Hoosere tilimde ha lenyo Mboum en
Hosere Djoumbal hoosere timtunde wuuro banyo laati werde nasara en germany
To a yilli nokkuure nde welgo yaake, ñaamdu, waawkinki a yelan lartaago bawo
This slideshow requires JavaScript.


text:
ñawu Koronaawiris : Hol safaaro ?
Saakitaama ñannde : Hesɗintinaama ñannde :
ooɗoo wakati ñawu koronaawiris wonii ngoƴa mawka e winndere nde (adunaaru ndu) kala. Sen tuubniima e limooje ɗee en tawan : hakke miliyon yimɓe keɓii nguu ñawu ; warii ko ɓuri capanɗe njeeɗiɗo yimɓe e adunaaru ndu ; ko selli ko tolnii tan ko e temedde tato yimɓe eko fawi.
Kala nde pinɗen araaɓe ñawu koronaawiris ene laya e leyɗe men, kala nde pinɗen limo mayooɓe kadi en ɓeydoo. Ñawu Koronaawiris alaa mo ɗacci alaa ɗo ɗacci. Raaɓo Raaɓo ngo ene hulɓinii.
Wadde hono mbatten haa kisen, kisnen bandiraaɓe men e nguu ñawu Mate poɗɗe Idoroksikolorokin wiiyaande ene safra Koronaawiris won ko waawi e nguu ñawu ?
Ko ɗum woni loowdi yeewtere Ko mbiiɗon ñalawma asay sappo e go’o lewru nayaɓurdu (avril) hitaande ujunnaaji ɗiɗi e noogay.
- Koɗoo men, Ahmadu Samba Soh, maa wallu en faamande rafi nguu. Koo cafroowo to Suudu safrirdu Matlabul Fawseyni woni ko e wuro wiyeteengo Tuubaa (Senegaal). Omo jeyaa e goomu haɓotooɓe ɗoo e senegaal rafi koronaawiris
- Men keɗo kadi e nder yeewtere ko musiɗɗo men Abdulaay Dikko waddani en e dow toɓɓere nde
- Timminta yeewtere nde ko naalanke iwɗo Gine Konaakiri omo wiye Sayfond Balde


text:
«Cukalel laaɓa juuɗe ñaamdata ko e mawɓe». Suka gadano oo, hono Neil Ibata, en kaaliino haala mum ɗoo. Suka ɗiɗmo oo, ko Ameriknaajo, jahroowo e duuɓi 15 (sapp e joy !), peewnungel ƴeendorgal jaawngal (test) nguɗu (kaaseer) baggol.
Ngelɗoo cukalel, maa ñawɓe heewɓe nduwano ɗum, sibu ko ngel feewni koo, ina ɓeyda ɗamaawu nguurndam yimɓe heewɓe. Ko goonga nii, ko heewi ina fentee hitaande kala, kono, heewi ummoraade ko e nokkuuji biɗtirɗi, ko wayi no laboratuwaaruuji, walla duɗe jaaɓihaaɗtirde, tawa kadi ko njeñtudi golle annduɓe heewɓe, nder duuɓi keewɗi…
Cukalel ngel wiyetee ko Jack Andraka. Ngel janngata ko e kolees gooto ina woni to nokku ina wiyee Maryland, to Dental Leyɗe Amerik. So Alla noon, ko ngel cukalel «laaɓngel», sibu ngel naati ko e «geɗe mawɓe». Ko eɓɓaande waɗanoonde e ekkol ɗo ngel woni ɗoo, addani ngel fellitde naatande wiɗto yowitiingo e nguɗu. Ngel fiɓani hoore maggel faandaare, so « miijaade feere yiytirde ñawu nguu, tawa ko feere yuumtunde, ko adii nde ñawu nguu heɓintoo neɗɗo ».
Nii, ngel naatani wiɗto, haa ngel yiyi binndanɗe ɗiɗi ganndal e nder internet, ina kaala ko faati e ɗuum. Ko ngoon miijo ngel « jokkiti », ngel winndi eɓɓaande maggel haa feewi, ngel neldi ɗum fotde 200 annduɓe ŋanaa. Kono ɓeen njanndili ngel, no neɗɗo willirta cukalel naatowel e geɗe mawɓe nii « dammbalel, ummo ɗoon ! » Kono, ɗo yimɓe ngoni fof, maa taw heen, mo sooynataa jikke, goongɗinɗo hoddiro ; oon woni ganndo gooto ine wiyee Anirban Maitra, karallo ko faati e ñawu nguɗu e gannde ceeɓɗe paatuɗe e nguurndam, to duɗal jaaɓi haaɗtirde Johns Hopkind to Baltimore. Oon felliti hokkude ngel fartaŋŋe, udditani ngel damal laboratuwaar mum, mbele ngel waawa feewnude « ƴeewndorgal » ngel miijii ngal. Nii woni, ngel dañi feewnude ɗum, ƴeewndaa, tawaa ko ƴeewndorgal juumtungal no feewi.
Faayiida ƴeewndorgal ngal ina woni e geɗe tati : go’o kanngal ɓuri goodnooɗe ɗee kala yaawde, fotde laabi jeetati (8). Ɗiɗi, njaru maggel ko 26 000 ɓal njaru keddiiɗe ɗee, ɗum firti ko jaratnoo 26 000 mbuuɗu, artii e mbuuɗu ngootu ! Tee, e nder hojomaaji joy aɗa waawi yenaneede hedde 90% (laabi sappo fof, ngal juumata heen ko gootol) so aɗa wondi walla a wondaani e nguɗu baggol. Tati, ko kanngal ɓuri ko woodnoo koo yuumtude fotde laabi 400. Jack Andraka (cukalel ngel) rokkaama njeenaari ganndal siyaas mbiyeteendi Gordon E. Moore, e yontere wattannde saawiyee 2013, fotde 30 miliyoŋ ugiyya.
Anniya maggel ko jokkude golle, mbele yimɓe fof ina mbaawa heɓde ƴeewndorgal ngal. No ngel wiyri nii, yimɓe ina mbaawi tuugaade e ngalɗoo ƴeewndorgal ngam feewnude ƴeewndorɗe ɗoyru, walla goɗɗi, ina gasa boom wonande SIDA…
Bookara Aamadu Bah


text:
.
Maynde wootere huuɓtudinnde ka keewka yimɓe e muumunteeji.
hay ndiga ardaani heddaade saka duumaade.
Lajal ngal woorataa, majjuɗo ngal woodaani woodataa, kono yimkoñ aduna ina piddi ina parwi, ngam ɗii cokli e dañde,
baasal Moƴƴaani ko goonga,
Kono reento woto dañal hoomte ɗo heƴnude woodaani.
Hormo hoddiiɓe mballaaɓe tawa a aamaani, muñaa ñiŋoore maɓɓe Tawa a heppaani.
Ngam nguurndam aduna maayde nana waɗa heen gorle: so-a yontaaka hannde tan njonteɗaa jahngo, nde arana-maa curoowo woodaani.
Tawi aɗa wuurno halfude e halɓude, duko e jennooje ɗe ngasataa.
iirtaa mbelemma nguurndam ndeer galle nguddinaa.
yahru seese, wallitoro peeje, celaa e tooke, mbele loraa beldal e giɗli ndeer galle mon.
suka fuuntu tuurnu.
Mawɗo waajo ɗum ɗo teeli tawa aɗa teeyi, mbele ndañaako ñeeñi.
Kono tiiɗno ndaar’tindo no feewi, ngam heewi hannde ɗo mbaɗanɗaa Neɗɗo moƴƴi laabi 100, njuuma laawol gootol mbaɗa ɗum ko mettii, ngeel gootel wirna ɗiin moƴƴi 100, o duka o ƴattoo-maa, o arta o taƴoo-ma.
Mbanndam giɗam sehil’am ɓii baaba’am heewi ɗo dewel wolla cukalel heli fusi galleeji, tawa alaa ko saabi ɗum so wonaa sira fittaani hannde, tawi noon alaa fof ko waawi duumaaje e waktu mum.
ardin miijo e peeje, ndusiraa fijo e jaleeɗe, ngonaa paalel njuumri ndeer galle, ngonaa Salndu tammbiindu galle, ngonaa meslal cañoowal hakkunde hoɗdiiɓe.
Ustaa ufnaali e jammbitaali, wakkiloo e GENO ngolla tawa, a yuwtaaki.
sel haa laaɓa e mantaali, jeyi manoore ko GENO ngam ko jom malu laamaade haa bada..
Giɗo am mi neldiima ngel ɓatakel mi soomdii heen toraali: miɗo toroo GENO yoo rokku en finde e tinde muñde e muña’neede, nguuren ndaɗen gacce e baasal haa ronooɓe ndona rontooɓe ɓeen ndona ɗum duumoo haa cay…
ibarahima Ahmadu Soh. Dental Ɓulno ganndal 22 Korse hitaande 2021.


text:
Ko hannde, 24/07/12 caggal waktu 12ɓo ñalawma, HAPA e Goomu kalfinanaangu yiilde ballal laamu rokki jaayɗe e lowe internet keeriiɗe, bayyini njeñtudi golle mum. E nder 108 doosiyee joɗɗinanooɗo, ko heen 62 tan kuuɓni sarɗiiji dottanooɗi ngam haandude e ballal ngal. Ina heen jaayɗe 32 e lowe internet 23 e dente 7.
Ko hannde, 24/07/12 caggal waktu 12ɓo ñalawma, HAPA e Goomu kalfinanaangu yiilde ballal laamu rokki jaayɗe e lowe internet keeriiɗe, bayyini njeñtudi golle mum. E nder 108 doosiyee joɗɗinanooɗo, ko heen 62 tan kuuɓni sarɗiiji dottanooɗi ngam haandude e ballal ngal. Ina heen jaayɗe 32 e lowe internet 23 e dente 7. Hono no njaakoririno-ɗen, Fooyre Ɓamtaare ina jeyaa e ɗeen jaayɗe 32 cuɓtaaɗe ngam heɓde ngaal ballal laamu, toningal e 200 miliyoŋ ugiyya. Ko ɓuri feccere e ballal ngal fayi ko e muulngo jaayɗe ɗee (tottetee ɗum ko Muulirde ngenndi), heen huunde ko e kaɓirɗe, heen huunde ko ballal njoɓɗeele jaaynooɓe, heen huunde kadi fayi ko e kasdi jooɗorɗe pelle jaayɗe.
Maa en ngatoy heen kala nde keɓ-ɗen ko hesɗi
Bookara Aamadu Bah


text:
Gila hanki, 31 mars 2008, wiɗtooɓe (annduɓe) ummoriiɓe e janngirɗe toowɗe (iniwersiteeji) leyɗe jeyaaɗe e Fedde Peewnugol Maayo Senegaal (OMƁS) nana ndenti e batu mawngu ngam yuurnitaade kuccam fedde nde. Ina jeyaa e payndaale nguuɗoo batu renndinngu annduɓe ummoriiɓe ɗum noon, Mali, Gine, Muritani e Senegaal,
« wallitde gostondiral gannde hakkunde leyɗe kuufɗe maayo ngo, wallitde golle wiɗto iniwerisiteeji mbaɗata yowitiingo e kuutoragol moƴƴol ngalu diƴƴe e sato e semmbinde e tafde moɓre wiɗtooɓe e sanɗaaji e Ooɗoo fannu ».Ngalɗoo dental ina foti kadi joofirde ciifgol nanondire gollondiral hakkunde Goomu ɗowoowu (Comité de pilotage) e Diiso anndeyankeewo (Conseil scientifiŋue). Ngam faamninde tigi rigi fayndaare nde, Mohamed Salem wul Mersuuk, gardiiɗo Fedde nde, hollitii wonde Fedde nde ina anniyii hesɗude mbele ina waawa yahdude e yonta hannde o.
E nder ɗuum Fedde nde fellitii tottude wiɗtooɓe ɓe ko ina wona 100 miliyoŋ kaalis seefaa (CFA) ; habri ɗum ko Habib Sy gardiiɗo Diiso jaagorɗo OMƁS. Ooɗoo kaalis, hay so yonaani ngam huuɓnude payndaale ɗe, ko fuɗɗoode moƴƴere.
Eɗen ciftina wonde Fedde OMƁS nde jibinaa ko e hitaande 1972, nde lomtii ko Fedde woɗnde, wiyetenoonde “Fedde Leyɗe Kuufɗe Maayo Senegaal” (Organisation des Etats riɓerains du Fleuɓe Sénégal (Oers)).
Bookara Aamadu Bah


text:
Lyrics/Composition: Anil Adoor
B Elaatilum melaya G#m Ore-oru naamam E B F# Elaam muzhankaalum madanguna naamam B Elaam naavum paadum G#m Yeshuvin naamam E B F# Oppam paranjidaan inayilla naamam B F# Albhuthamaya naamame G#m E Athishayamaya naamame B F# Aashcyaryamaya naamame G#m E Adhikarumalla naamame G#m E Pathinayirangalil sundarane B F# Sharonin rojave B A E B Angeyakku thulyanaye angu matram En kettukalle azhichu Yeshuvin naamam Sarva vyaadhiyum maatiya naamam En bhayamellam maati Yeshuvin naamam Enne shakthanyi maatunna naamam Albhuthamaya naamame... Shatruvine thakartu Yeshuvin naamam Enne jayaliyaye maatiya naamam En ullil vasikunna Yeshuvin naamam Enne aashcharyamaakunna naamam B A El-yah Jehovah E B El-yah Jehovah


text:
Ɗum ɓuri toɗɗaade ko yimɓe ummoriiɓe Siiri, rewi heen Eriterenaaɓe, soomaalinaaɓe, Afganistaannaaɓe, nde worgo saharaanaaɓe (ɓaleeɓe) ndewa heen. Siirinaaɓe keewi rewrude ko Turki, ndewa e laawol Balkaan, ɓe mbirtoo leyɗe aarabeeɓe keewɗe.
Ɗum ɓuri toɗɗaade ko yimɓe ummoriiɓe Siiri, rewi heen Eriterenaaɓe, soomaalinaaɓe, Afganistaannaaɓe, nde worgo saharaanaaɓe (ɓaleeɓe) ndewa heen. Siirinaaɓe keewi rewrude ko Turki, ndewa e laawol Balkaan, ɓe mbirtoo leyɗe aarabeeɓe keewɗe.
E wiyde laamu Almaañ noon, tataɓal innitirtooɓe Siiri ɓee, nanataa hay harfeere wootere Arab, ɗum firti ko ɓe njeyaaka toon, tee won heen nii, ceekat kaayitaaji mum en fof hoto anndeede to njeyaa tigi-rigi.
Eriterenaaɓe, e soomaalinaaɓe keewnoo ɗannoraade ko Libi e Israayiil e Liban. Hannde, Libi woni ko e jiiɓru, Israayiil saltiima, Libaan heewii tee hulɓiniima. Ko ɗum waɗi yimɓe ɓee huccande Orop. Hay so tawii hakkillaaji ɓuri wonde ko e siirinaaɓe e iraknaaɓe e afganistaannaaɓe nder nokku Balkaan oo, en potaani yejjitde worgo Itaali ko noon wayi. Fotde 1 770 neɗɗo (ina heen sukaaɓe) njooliima e taccugol Mediteranee e nder lebbi 10 ɓennuɗi ɗii.
E yiyannde Fedde Ngenndiije Dentuɗe, woni uujɗo ko kala neɗɗo ummiiɗo ɗo hoɗnoo fayi nokku goɗɗo, waɗi toon ko famɗi fof lebbi tati, tawi wonaa jahɗo njillu, walla ƴeewoyɗo weytaare walla jahɗo hajju, maa njulaagu, walla banngagol, walla sabu cellal. Kamɓe uujɓe ɓee, aɓe millee e 220 miliyoŋ neɗɗo, tawi ko suuɗiiɓe e ɓe cuuɗaaki kala.
Sabaabu gadano uujo ko sokla e kulol. Ko dogde wolde, dogde sabu haɗaama deeƴde, ko dogde warngooji, dogde leepte e mbaadiiji mum kala. Yeru ooɗoo sifaa uujɓe ko iraknaaɓe mooloytooɓe Siiri e Jordaani, e Iraan. Walla afganistaannaaɓe uujooɓe feewde leyɗe keediiɗe ɗo ɓe mbaawi yahrude koyɗe, ko wayi no Iraan e Pakistaan, walla kadi sudaannaaɓe Darfuur uujanooɓe Caad ngam dogde warngooji, wonande waawɓe taccude keeri ɓee kay.
Ina waɗi kadi mooliiɓe walla eggooɓe tawa njaltaani leydi. Heewi wonde ko dogɓe kareeli walla ɓe beelol mum en ownaa. Aɓe tolnoo e miliyoŋaaji 26 neɗɗo e nder winndere ndee. Taccooɓe keerol tan mooloyoo e leyɗe catiiɗe ɓee ina millee e 11 miliyoŋ neɗɗo. To Orop, yoga heen ngoni ko e tuddule tumarankooɓe. Ina waɗi heen ko tuddule panndagol, gonɗe e keeri Orop. Woni heen ko yimɓe fadɓe yamireede naatde Orop, sibu ko yiɗɓe moolaade. Walla tuddule kanndorɗe gonɗe nder Orop; woni e majje ko yimɓe salaaɓe mooleede, fadɓe nawteede leyɗe mum en. Ko ɓuri heewde e ɓeen ummorii ko Cetceni walla Afganistaan, ko dogɓe wolde. Yoga e maɓɓe njeyaa ko e leƴƴi tokoosi ko wayi no Tamuul en to Siri Lanka, walla Kerecee en to Irak, hiiɗaaɓe e nder leyɗe mum en, walla yimɓe riddiraaɓe miijooji mum en politik, ko wayi no Iraan e Jeorji e Siin.
Sabaabu ɗiɗmo uujooji ko baasal. Ko wayi no Konngo e Bangalades, e Filipiin. Ɓeeɗoo yimɓe dognata ɗum en ko baasgol golle, baasgol ɗuhorɗe, baasgol nguura, ko ñawu e ŋakkeende kisal ; ɗuum woni soklaaji guurwuuri gaddanooji yimɓe ɓurɓe semmbolinde e renndo dogde ngam yiylaade no nguurniri ɓesnguuji mum en.
Laabi uujo cuuɗiiɗi. Ɗi kawriti kañji kala ko Orop. Nde tawnoo Orop ko ko reeni keeri mum hay huunde naatataa tawa tinaani, uujooɓe ummoraade Siin walla Afrik maa ndewa e boli cuuɗiiɗi. Ɗiin boli, heen sahaaji ko liiltuɗi no feewi, ko juutɗi, ɗaɓɓuɗi ngalu keewngu, bonɗi. Ko ɗum tagi yoga e uujooɓe ɓee keddotoo ko e laawol, walla tooba e leyɗe ƴaaŋruɗe goɗɗe. Seeɗa jettotooɗo Orop oo, so naatii ne wontata ko joomum en ina cuuɗoo sibu ngalaa kaayitaaji : ɓe cuuɗoo Pari, Berlin, Londres. E nder ɗuum, ngam waawde wuurde, ɓe liggotoo ko liggeyaaji muusɗi, ɓe keɓata ko njoɓkal seeɗa, tawa ko e suuɗaare.
Kono won sifaa uujo mo yimɓe kaalataa, mo leyɗe hirnaange ndeƴƴi, nde tawnoo ko nafoore majje. Ngoon uujo, ko uujo jagge jannguɗe, keewɗe kattanɗe : nde tawnoo sabaabu tataɓo uujo ina woodi. Oon sabaabu ko baasgol huutoraade walla naftoraade jannguɓe jom seedanteeje en. Yeru to Somaali walla to Papuwaasi ɗo tataɓal doktoreeɓe njalti leydi, walla to Anngolaa ɗo tataɓe ɗiɗi doktoreeɓe uuji feewde Orop ngam yiyloyaade ngonka golle ɓurka moƴƴude, njoɓdi ɓurndi faayodinde, hurum ɓurɗo mawnude, tawi noon ko ɗeen leyɗe kadi ndifinoo heblo maɓɓe fof. Ooɗoo sifaa uujooɓe ina tawee e leyɗe hee kala, leyɗe worgo e rewo kala. Ko doktoreeɓe, kono kadi ko informatiseeji, ko wayi no iñnjee yahooɓe Almaañ, walla Almaa en yahooɓe Kaliforni, walla safrooɓe filipiinaaɓe yahooɓe Laamaandi Ndentundi, walla Engele en yahooɓe Amerik, maa aasiñooruuji Alaseri uujooɓe feewde Farayse, e aasiñooreeɓe Farayse egganooɓe Dowlaaji aarabeeɓe galɗuɗi…
Sifaa nayaɓo uujo, ko uujo sabu baylagol ngonka weeyo. Ɗuum woni dogooɓe keneeli bonɗi, walla ile ɗuufaneeje, walla jerɓanɗe leydi ekn… E wiyde Fedde Ngenndiije Dentuɗe, maa ɓe ngonoy 200 miliyoŋ ɗoo e 2050. Yeru, e ooɗoo sahaa, ɓe ummortoo ko e nduukon Pasifik, yeru Tuwalu, Polinesi, Kaledoni ekn… Walla ɓe ummoroyoo e nokkuuji jupporɗe, ko wayi no yupporde Gange ɗo 60 miliyoŋ neɗɗo njogori eggude so geec ƴerii fotde meeteer gooto ; walla yupporde Niil.
Ina waɗi kadi uujooji fartaŋŋe, woni taccooɓe keeri ngam golloyaade e leyɗe keeriiɗe, walla ɗannotooɓe e won ɗiin sahaaji tan. Ɓeen anndiraaɓe ɗanniyankooɓe, ɗannortooɓe yiylaade ɓeydaari tan. Ina woodi kadi ko wiyetee jasporaaji. Woni ɗanniyankooɓe jiiduɓe leydi njokkondira, njuɓɓa e nder leyɗe goɗɗe. Ɓeen ina keewi wallitde uujo yimɓe mum en e nder ɗeen leyɗe ngoni ɗee.
E lebbi cakkitiiɗii ɗii tan, fotde 400 000 etiima taccude geec ngam dogde golwole e baasal, tawi ko ɓuri heen heewde ko Siiri ngummii. Kono wonaa Orop tan mooletee. Amerik Obama ina jogori jaɓɓaade huunde e maɓɓe, fotde 10 000. Hay Kanadaa kadi fellitii moolde 10 000 siirinaajo ɗoo e hitaande. Kanadaa e Amerik Obama njeyaa ko e leyɗe ɓurɗe waawde moolde yimɓe. E nder ko anndiraa leyɗe ɓooyɗe koo, Farayse ko leydi njeengoɓiri ndi moolotooɓe njiɗi yahde ; ndi huniima jaɓɓaade 24 000 siirinaajo e nder duuɓi ɗiɗi (12 000 e nder hitaande). Ostaraali fellitii udditande keeri mum 12 000 siirinaajo e iraknaajo ummoriiɓe e tuddule gonɗe Turki e Liban e Jordaani. Ko ɓuri hewde e mooliiɓe ɓee mbiyata njiɗi yahde ko Almaañ, fotde 80 900. Heen 32 700 to Honngiri, 17 400 to Otris, 14 900 to Itaali, 14 700 to Farayse, e 14 300 to Suwed.
Bookara Aamadu Bah


text:
Hooreejo leydi Misra, hono Muhammed Mursi, yaafiima senerooji joginooɗi laamu leydi ndii gila Hosni Mubaarak riiwaa heen. Nii woni o nawi Huseynu Tantaawi, gonooɗo kalifu Ndeenka leydi, kam e Sami Annaan, gardinooɗo konu leydi ndii, alteret. Ɓeeɗoo noon ina keewnoo toon doole no feewi, tee, gila 1952, ko koninkooɓe ngoni toon e laamu. Ina gasa tawa Mursi woni ko e arditaade, hoto ko heɓtii Muritani e Turki koo, ɗo koninkooɓe njattinii calii woɗɗitaade laamu koo, heɓtaade Misra.
Ɗum addani jaaynde Le Calame, e kuɗol Ahmed wul Sheex, wiyde : « Sinno Siidi wul Sheex Abdallaahi jaɓiino yoɓirde moƴƴere, bonannde, riiwiino gila law senerooji lamminnooɗi ɗum ɗii, tawatnoo wonaa ɗoo njahraten hannde. En njettotonooka jaasre njetti-ɗen hannde ndee. Demokaraasi men puɗɗotonooɗo oo, telɓintaake. Tawatnoo ko en njuɓɓinii woote gardagol leydi goɗɗe e 2012. En mbaasataano ɗii kaalisaaji jogornooɗi arde, sabu oo kuudetaa 2008. Tawtanoo koninkooɓe kootii tuddule mum en, ngontaa artu. En ndañataano ɗii senerooji fof, wonande konu ngu diwaani ujunnaaje seeɗa neɗɗo. En ndañataano persidaa jawiiɗo wallitooɓe ɗum, mo hormaaki luulndiiɓe ɗum. En ndañataano persidaa kuutortooɗo bidsee laamu ngam leeptude ɓe mbeldaani e mum. En ndañataano persidaa mo koreeji mum, ko ɓooyaani koo tan ko waasɓe ɓaleeɓe kurum, ina pijira hannde miliyaaruuji, tee ruttoo wona e wiyde woni ko e haɓde e bonnugol jawdi. En ndañataano persidaa naatoowo e dokkitgol golle ɓurɗe famɗude ngam wiyde yo oo walla oya totte. En ndañataano persidaa kaaloowo maayka waktuuji tati deggondirɗi.
En ndañataano persidaa cosoowo fedde diwooje nde alaa ngartam, so wonaa tan mbele ina ɗannoroo, ñaamannde joɓooɓe lempooji fotde miliyaar ugiyya e nder duuɓi tati fat. En ndañataano persidaa mo alaa ko anndani faggudu, baɗoowo ko luundii ko yimɓe fof mbaɗata, cosoowo sosiyateeji laamu ɗi ngasataa, tawi heddiiɓe fof ina cortoo heen. En ndañataano persidaa teelɗinɗo leydi mum, mo weldaani e hay keediiɗo gooto. En ndañataano dowla jeeyoowo huunde fof, hay kaayitaaji etaa siwil. »
Jaaynde ndee joofniri « kono ndarto-ɗen ɗoo ! Sinno haɗii boy laamaade ! Kono hay gooto waawaa haɗde en miijaade wonde ɓooy juutde fof, ma en ndañ enenne Muhammed Mursi men. So wonaani Sidioca, maa wonoy goɗɗo. Ɗamaawu ina wuurna ! »
Udditirde Le Calame (Talaata 14 ut 2012)


text:
Alfaya
Alfaya no wai wamo inni parti demokrat, maa repubiliken. Ko fedde ɗaɓɓaynoonde laamu fewndo dawla alsilamaaku Fuuta Jaloo. Ko kamɓe e Soriyaa'en pooɗotiraynoo fii laamu. Fedde kala no joginoo happu duuɓi ɗiɗi. Si ɗin duuɓi ɗiɗi timmiino, harayno hino haanunoo ka nde accitana laamu ngun ndeya fedde. Wonnde kala ɗun no waawa wi'eede demokaraasi, ɗun adduno lurre mawɗe e nder dawla Fuuta on lo'ini laamu almaamiiɓe ɓen weeɓinani Porto naatugol e leydi ndin. Alamaamiijo Alfaayaa lolluɗo fota ko Bookar Biro, sakkitiiɗo e almamaaku Fuuta ngun.


text:
Pulaar.org – Ebola | Sikkanoo ko Ebola maa waaw hanndeede e leyɗe ɗo fuɗɗitinoo feeñde ɗoo, hono Gine e Liberiyaa e Siyeraa Leyoon. Kono hannde ngu diwtii juuɗe, haa wulaango huuɓtodinii winndere ndee kala. Leyɗe keewɗe uddii keeri mum en. Ngu warii ko ɓuri 1 000 neɗɗo. En njaltiniino winndannde Doktoor Al Huseyni Sal, ɓurnoonde abbitaade e sifaade ñawu nguu.
Jooni ne, eɗen njaltina ɗoo winndannde Saada Alasan Ngayde, karallo cellal, ɓurnde abbitaade e nehdi renndo kaɓtordi Ebola …
Won ko yillii aduna oo e ɗee kitaale. Ko rafiiji bonɗi, boomooji, tawa ngalanaaka feere. Haa jooni, keewno-ɗen nande ɗi ko to leyɗeele goɗɗuɗe, ko wayi no Kongooji, maa Santarafrik. Ngol laawol eɗen mbaawi wiyde arii haa ɓadiima en no feewi, tawde na dawee joftee, walla hirndee waaloyee. Ko e nder leyɗeele biyeteeɗe Guine, Siyeraa Leyoon, Liberiyaa. Leyɗeele ɓadiiɗe men no feewi, tee hewɓe e ɗanniyankooɓe men ko toon ngoni na ngolloo. Goto e maɓɓe ina waawi ummaade toon, ara e men tawa tinaani tawo rafi oo, walla tina rafi oo doga sikka ɗum na daɗnda ɗum, ara booma wuro mum en fof.
Ndeen, rafi oo, waawaa wiyeede ko ɗoo o haaɗata o ruttoo, maa ko e ɗii nokkuuji tan o arata, maa ko e ɓee yimɓe tan o arata. Ko o rafi kuuɓtodinɗo leyɗeele aduna ɗee fof. Won e nokkuuji noon o ɓuri semmbolinde, ko toon hare ndee ɓuri tiisde, ko toon wasiyaaji kalateeɗi ɗii ɓuri tiiɗneede, ko toon kadi reentaare ɓuri waɗteede hakkille, hay so tawi reentaade ina fawii e mo woni kala.
Winndannde men ndeeɗoo ko ngam addude ballal men, ngam wallitde bandiraaɓe men heewɓe koɗɓe e ɗiin nokkuuji. Wasiyaaji ina ndokkee kono wonaa e ɗemngal maɓɓe. Mo Geno walli heen, waawi janngude winndannde ndee, na foti etaade walla banndiraaɓe mum e wasiyaaji, mbele Geno joom baawɗe ina daɗnda en enen fof.
- Rafi wiris Ebolaa
Wiris ganndiraaɗo Ebola oo yiytaa ko e hitaande 1976, saanga nde o boomi heewɓe e yimɓe e nokkuuji ɗiɗi e nder Afrik : nder leydi Sudaan, to nokku biyeteeɗo Nsara e to RDC (Repibilik Demokaratik mo Konngo) e nokku biyeteeɗo Yamburu, dow caaɗngol ine wiyee Ebolaa , ko ngool caaɗnngol wiris oo inniraa.
- Hol ko woni wiris Ebolaa ?
Wiris Ebolaa ko gooto e wirisaaji ɓurɗi tookeede e wirisaaji. O yilliima aduna oo laabi kewɗi. E heen laawol fof o boomii ko heewi. Omo feccee pecce joy (cinq espèces) :
– Ebolaa biyeteeɗo Bundibugyo (BDBV)
– Ebolaa biyeteeɗo Saïre (EBOV)
– Ebolaa wiris Restus (RESTV)
– Ebolaa biyeteeɗo Sudan (SUDV)
– Ebolaa mo ladde Taï (TAÏ FOREST TAPC)
- Hol no rafi Ebolaa sifortee ?
Ebola ko ñawu mbonngu, kewngu warde. Hiisaama, e temedere rafaaɓe fof, 90 maayii. Rafi oo heewi fuɗɗaade ko e guron tokoson, ngonkon ladde e pooɗe cukkuɗe taarii, nder Afrik hakkundeejo maa Afrik hirnaange. Ko kullon ladde ngaddata rafi oo e yimɓe. So neɗɗo heɓii raaɓa bandi mum. Kullel ladde ɓurngel tumeede e addude rafi oo, ko wilwilnde ; sabu bilwile ne ngonda e wiris tawa alaa ko bonnanta ɗum en. Kala dafaaɗo ina hatojini e ko yaawi e safaruuji kiisɗi, caɗtuɗi. Rafi oo alaa safaara, alaa pinngu mbawngu ñawndude ɗum.
- Maale paawngal wiris Ebolaa
Rafi Ebola heɓintoo neɗɗo ko hakkunde balɗe ɗiɗɗi (2) haa balɗe 21, caggal nde o jotondiri e wirus Ebola. Ɗeen balɗe fof ko o daaɓoowo, haa o sella ko o daaɓoowo banndiiko en.
Maale rafi Ebola na keewi ete potaani kiisgol. Heewi fuɗɗoraade kopawngal peral, gondungal e ngaameela mawka, e ɓalndu muusooru e goddol muusowol.
Reedu muusooru nduu, joom mum yiɗaa ñaamde, tawa a ndu doga no feewi, tee jaañte ɗee na ngonda e ƴiiƴam. Ɗuum, ina wondi e tuure hiisnde, tawa sahaa ne wonda e ƴiiƴam.
- Ɓalndu surta puƴe kewɗe ƴiiƴam (pétéchies).
E oon saanga so analisuuji mbaɗaama, ina heewi seedtinde wonde heeñere ndee ko ñawnde, ɓooƴe ɗee ko ñawɗe, e so ƴewaama to bannge ƴiiƴam too, ma yiye ustagol celule (cellules) biyeteeɗi lokosit (leucocytes, ko fannu e biige daneeje), ko ɗiin ngoni ballooji neɗɗo haɓtaade kala mboros naatɗo e nder ɓalndu mum. Ɗuum ina wondi kadi e ustagol celule biyeteeɗe palaket (plaquettes, ko biige boɗeeje) ko ɗeen ngoni kaɗooje ƴiiƴam ɓulde boowal ɗaɗi ɗii, sibu ɗe cukkat kala ɗo ɓulata.
Rafi Ebola na ñemtina rafiiji goɗɗi ɗi njiidaa e mum. Yeru, paawle ndunngu (paludisme woni jontinooje), maa paawle dabbunde (maɓɓo ‘grippe’).
Kono so analiisuuji mbaɗaama ko yaawi, maa ko woni heen fof annde, gila woɗɗoyaani.
- Hol no neɗɗo heɓɓirta Ebola ?
Teskaama wonde wiris Ebola fuɗɗotoo ko e nokkuuji ɗo bilwile keewi wonde. Teskaama kadi bilwile keewɗe ne mofta wiris Ebola tawa ala fof ko bonnanta ɗum en. Bilwile, keewi ñaamde ko ɓiɗɓe leɗɗe, kono ina keewi siiɓaade ƴiiƴam kulle ladde, walla kulle wuro, ko wayi no : baaɗi deemooɗi, kañaaji, ndinkaaji, lelli ekn. So ɗeen kulle ŋataama, ƴetta rafi oo.
Yimɓe ɗiin nokkuuji ko e raddo ɓuri wuurde. Tee ina ñaama ko jiibi. Ɓe mbara kulle tawa ɗe cellaani, ɓe njuɗa tewbuuli ɗii, walla ɓe ndefa ɗi tawa ndefu nguu na manki, ɓe ñaama ; nii woni ɓe ƴetti rafi oo. Moni e maɓɓe fof raaɓa bandum. Ko ɗum waɗi ene yiyee galle fof mumtoo, walla e wuro, famɗa ko daɗi heen.
- Hol no rafi Ebolaa reentortee ?
En mbiyii e ngarndiindi wonde safaara ebola yiytaaka tawo, tee alanaaka feso.
Witirineer en (toppitiiɓe cellal jawdi ndariindi e kullon ladde), na poti wasiyaade yimɓe ko fayti e laaɓal e cellal jawɗeele nehaaɗe e tewbuuli ñamateeɗi ɗii.
Kala jawdi ndi sellaani, yo annde ko wondi. So tawii ko rafi oo wondi, ndi foti ko wareede, asanee ngaska luggiɗka, ubbee, walla duppee. Fotaani hirseede alaa ko haali tewu mum ñaameede. Yo a taw teewu ñameteengu fof ummii ko ɗo selli, yimɓe mbaasa tawde kulon ladde maaykon e nder ladde tan, ngartira e wuro, ñaama.
Witirineer en ina potti daranaade kala ɗo teewu yeeyetee walla ɗo ñaametee, yo a taw ko tewu cellungu, ummii ko e dammuhol walla e kullel ladde cellungel.
Yimɓe ɓee ine poti reentaade e soodde tewbuuli ɗi witirineer yamiraani, hay so tawii ina selli.
So rafi oo arii e nokku, laamu ina foti tintineede ko yaawi mbele ina adda ballal mum, sabu yimɓe ɓee tan mbaawaa daranaade koye mum en e oon saanga. Nokku oo wonata ko e njiimaandi laamu, o hanndee. Fotaani yettaade hoɗɓe e nokku oo so wonaa doktoreeɓe annduɓe rafi oo e annduɓe no o reentortee. Ko kamɓe mbaɗata enketuuji maɓɓe ngam yiytude no rafi oo ardi haa yettii ɗoon.
Kala dental na foti haɗeede e oon saanga, sabu ko ɗum waɗata rafi oo yaawde reɓde haa ɓurta juuɗe. Wuro ngoo taƴondirte e gure goɗɗe, ɗe rafi oo suwaa yetaade ɗee, waɗee ko tubakooɓe mbiyata « cordon sanitaire », tawa hay gooto yaltataa, hay gooto naatataa nokku cenaaɗo oo. Ko yimɓe hoɗɓe heen ɓee poti dañde haaju fof ngaddanee. Ko laamu tan waawi defaade ɗuum. Ko polis maa sanndarmori en mbaawi daranaade ɗuum.
Ko ɗum huunde mawnde, maa daranee karhan nde waawa fooleede. Ko huunde nde waawaa wiyeede yo doktoreeɓe tan toppito. Ko ɗum wulaanngo jamma.
Rafaaɓe ɓee mballee e safaara. Safaara oo ko safaara maale rafi (traitement symptomatique), sibu safaara rafi oo suwaa yaltude, kono ne ɗaminaa e ko neeɓaani.
So tawii won paatiiɗo, aadaaji baɗetenooɗi fof kaɗete ngam haɗde rafi oo raaɓde arnooɓe janaysa ɓee. Ko doktoreeɓe poti waɗde ko foti waɗeede fof, gila e lootgol haa e ubbugol. Aɓe ngnandi ko ɓe mbaɗata, e no ɓe mbaɗirta tawa lorlaani ɓe.
Rafi Ebola ko rafi bonɗo mo alanaaka safara haa jooni, mo alanaaka pesooɗe tawo. Ndeen ko neɗɗo tan waawi daranaade hoore mum. Ko maa o rewa e ko yamiraa o sela ko haɗaa. Ɗum noon fawii ko nehaade, e reenaade e waasde falkisaade ko annduɓe njamiri.
Saada Alasan Ngayde to Lyon, Farayse


text:
Jaagorgal Nehdi Ngenndiiri Usmaan Bah ñaantii gorko biyeteeɗo Mohammedu Paate Jallo, koroowo Falndiijo Nehdi Ngenndiiri ElMiina e nder Nuwaasot, laamorgo leydi Muritani, ñaatal teddungal dowrowal, ngal lasal gadanal walla daraja gadano, ñalnde mawnde 16 lewru siilo hitaande 2015. Ooɗoo gorko ñaantaaɗo e ooɗoo beetawe, ñaantiraa ko golle maantiniiɗe ɗe golli, gollata, darnde hiisnde e dadungal caɗtungal ngal darii ngam rokkude jaŋde
Jaagorgal Nehdi Ngenndiiri Usmaan Bah ñaantii gorko biyeteeɗo Mohammedu Paate Jallo, koroowo Falndiijo Nehdi Ngenndiiri ElMiina e nder Nuwaasot, laamorgo leydi Muritani, ñaatal teddungal dowrowal, ngal lasal gadanal walla daraja gadano, ñalnde mawnde 16 lewru siilo hitaande 2015. Ooɗoo gorko ñaantaaɗo e ooɗoo beetawe, ñaantiraa ko golle maantiniiɗe ɗe golli, gollata, darnde hiisnde e dadungal caɗtungal ngal darii ngam rokkude jaŋde
leydi ndii, e nder nokkuuji ɗi halfinaa ɗii, mbaydi laaɓtundi ndi wondaani e niiwre walla e kaɗooje.
Ñaantal ngal waɗi ko to Duɗal Keborgal Jannginooɓe Nuwaasot, omo wondi e Idi Mammadu Mbooc, gardiiɗo Duɗal Abuu Uboydi to Riyaad, Saalem Wul Tufoyla, mawɗo Liisee Ekselaas 1, Mohammed Bommba wul Saaliki e Seek Siidi Ahmed.
Mohammedu Paate Jallo e ɓeeɗoo worɓe poti daraja to bannge ñaantal. Kamɓe njoyo, gooto heen fof dañii ñaantal teddungal dowrowal, ngal lasal gadanal. Ɗiɗo woɗɓe ñaantaama caggal maɓɓe, ñaantal lasal tataɓal. Ɓeen ngoni Mesahuud Wul Bilaal Wul Sammba e biyeteeɗo Mohammed Mahmuud Alimaan.
Ena tawtoraa golle ñaantal ngal, diiso Jaagorde Nehdi Ngenndiiri, mawɓe Gardorɗe Diiwaniije Nehdi Ngenndiiri, rewo e worgo, keedo keeriiɗo KFNN falnde ElMiina, diisneteeɓe to bannge karallaagal jaŋde e won e ardiiɓe duɗe leslese to ElMina.
Nde Mohammedu Paate Jallo yalti, resndii Fooyre Ɓamtaare ngolɗoo konngol: “ Mi yettii Geno, Jeyɗo Winndere, dokkuɗo mi fartaŋŋe waɗde golle teskinɗe, teskaaɗe to mawɓe am. E nder nguurndam yo neɗɗo jogo fiɓnde tan e paandaale laaɓtuɗe, ko heddii koo ko Geno timminta. Hannde oo mboɗo wondi e weltaare mawnde walla beltaaje mawɗe. Weltaare adiinde ko nde hakkunde am e hoore am sabu so a golliima huunde, yimɓe ɓe ngollani-ɗaa ɓee walla ɓe ngollodto-ɗaa ɓee, kuccitii e maa, njettiima, ɗuum ko weltaare wonande kay joom fittaandu weltotoondu. Weltaare ɗimmere ndee ko jaggal fotngal no Jaagorgal arde ñaantu maa, ñaantir maa sabu ɗeen golle e yeeso jamaanu ko weltaare. Ndeeɗoo weltaare noon walla ɗeeɗoo beltaaje, ndenndat-mi ko e denndaangal gollodiiɓe am, sehilaaɓe am e ɓesngu am. Weltaare ndee ko weltaare maɓɓe, teddungal ngal kadi ko teddungal maɓɓe”.
Weltaare mawnde waɗii caggal ñaantal ngal, gila e noddooɓe haa e arduɓe koyɗe mumen ngam duwanaade Mohammedu Paate Jallo. Siidi Mohammed, keedo keeriiɗo horirde ElMiina, ngam hollirde weltaare mum e ngal teddungal, soodani denndaangal yimɓe arnooɓe ɓee fof njaram to Yeeyirde Jam (Epicerie El Khaïri). Jamaanu yari haa ɗomɗiti, waɗi duwaaw e cakkital Bah Siley (oon ne ko koroowo), carondiri.
Gelongal Fuuta lollirɗo, Njaay Saydu Aamadu


text:
Sarliyon
Sira Liyon maaɗum Sara Lon ko leydi e Afirika.
Sira Liyon ko leydi tokosun wonndi e fuɗnaange Afrika marndi falde 71740㎢ (ujune cappanɗe jeɗɗi e go'o temeɗɗe jeɗɗi e cappanɗe nay, feppital kilomeeter). Laamorde nden ko Firiton (Freetown e Enngele), hindi kernidi e Gine ka nano fuɗnaange, ka ñaamo fuɗnaange ko ton Labiriyaa hikkori. Ka ñaano hirnaange ko ton maayo ngon wi'eteengo Oseyan Atlantik woniri. Hindi sennditi e diiwe nay: diiwal nano, diiwal ñaamo, diiwal fuɗnaange e diiwal hirnaange. Yimɓe hoɗuɓe e mayri ko wayraa limeede e hitaande 2015 ko 7 075 641 (miliyon jeɗɗi ujune cappanɗe jeɗɗi e jowi e teemeɗɗe jeegoo e cappanɗ nay e goo). Ko e hitaande 27 Seeɗto 1961 leydi ndin heɓtii jeytaare mayri e juuɗe Porto Biriitisi.
Leƴƴi ɗuuɗuɗi hino (ena) e mayri:
- Temne
- Menii
- Fulɓe
- Saabro
- Maninka
- Sooso
- Limba
- Looko
- Kuuru
- Koranko
- Kono
- Kiriyon
- Jalunka
- Waay (Vai)
- Kisii
- Kiriim.
Temeneeɓe ɓen ɓuri ɗuuɗude Sara Lon hikki ɗon Meniiɓe ɓen. Si (so) iwi ɗon ko Fulɓe ɓen ɓuri ɗuuɗude. E nder Sara Lon alaa ka yahataa ka a yi'ataa (yiyataa) Fulɓe; hen fow hiɓe ton. Ko waɗi ɗun ko ɓay ko ɓe julaaɓe nantuɓe innde, jaŋnooɓe, mahooɓe fii raɓɓindingol haala, Fulɓe ɓen hino aƴƴi. Julaaɓe woɓɓe ko Libaniiɓe, Indiyankooɓe; ɓee ɗo fow suusaali fulɓe ɓen kamɓe e waawgol maɓɓe julayaagal hiɓe ŋalɗi e Fulɓe ɓen. (Ɗun ko Allah waɗii ɗun ka ƴiiƴan maɓɓe, kamɓe Fulɓe ɓen).


text:
Dental Afrik jooɗiima e nder wuro Nuwaasoot. Balɗe jeeɗiɗi ko adii ɗuum, tawi jaagorɗe e haralleeɓe cunniima doosiyeeji potɗi yeewteede ɗii. Ɗeen balɗe, Nuwaasootnaaɓe tinii laamu kesu e wuro hee, sibu, to saraaji nehaande laamorgo ngoo, kala ɗo njah-ɗaa ko koninkooɓe e toppitiiɓe kisal laabi ndarii e yuɓɓinde yah-ngartaa kam e joofgol otooji e kisal… To Tafrak Seyna, ko laabi kesi, lampaaji kesi, boowe pittaaɗe. Joɗnde ndee waɗi ko e Galle mooɓondire keso mo laamu Muritani mahi e mudda daɓɓo oo, inniraaɗo « Galle Almuraabituun ».
Galle oo ina waɗi batirdu nawooru fotde 4 500 neɗɗo, e ko ina tolnoo e 300 biro e suudu, ko ina waawi jippinde hakke 60 lappol (delegaasiyoŋ), ɗi yimɓe 6 lappol fof. Won wiyɓe njaru makko tolniima e 34 miliyoŋ oroo (14 miliyaar ugiyya). Bonannde wonande leydi ngarndi 157ɓiri dow 185 to bannge ƴellitaare (e wiyde ciimtol PNUD 2016), ndi Banke Monjaal (BM) jeertini e ciimtol mum feebariyee 2018, ndoondiindi ñamaande moolanaande tolniinde e 99% njeñu mum hitaande (99% PIB), yantude e yooro bonngo e heege nder nokkuuji dowri…
Ko e settaambar 2017 golle makko kalfinanoo antampiris biyeteeɗo BIS-TP tawi waɗaaka « jeeyngal kalfingol golle » (appel d’offre) e hujja wonde ko « huunde heñoraande ». Ardii BIS-TP noon ko gooto e koreeji Muhammed Abdel Asiis, biyeteeɗo Seyn el Abidin wul Mohammed Mahmuud*. Ngam jippinde hoɓɓe ɓee, hoteeji ɗiɗi mawɗi (ɗi koode 4 e 5) puɗɗanooma maheede e maayirɗe 2017 hakkunde geec e galle mooɓondire Almuraabituun keso oo. Difinoo mahngo ngoo ko omdafeer kataarnaajo ine wiyee Ghaasem al Hudeyfi, kono golle ɗee njoofaani law. Laamu Muritani wattini ko luwde 180 suudu e nder otelaaji tati (ɗi koode 4) gonɗi hakkunde wuro ngoo, hono Monotel Dar-el-Barka e Azalaï Marhaba e Tdeila (Novotel ndeen).
To bannge kisal, Abdel Asiis yiɗnoo ko hollitde arɓe ɓee wonde ko fiytotoo becce ina anndani kisal koo, wonaa haala ɓola. Ko ɗuum tagi mo waɗande kala lappol reenooɓe mum heeriiɓe. Ko sabu Muritani kadi jeyeede e leyɗe G5 addani mo jaɓɓaade Emmanuel Macron (Emaanuyel Makron) mbele aɓe njeewtida ko faati e kisal saahal, kamɓe leyɗe goƴaaɗe ɗee (Mali, Niiseer, Burkinaa, e Caad) mbele konu G5 ina huccana tigi rigi golle.
Hol ko haalaa e joɗnde hee ?
Ko idii fof, hafeere Saharaa : hawraama ko Goomu Kisal Dental Afrik foti toppitaade ñawndude ndee uure. E nder ɗuum, yimɓe tato, yantude e hooreejo Goomu nguu hono Muusaa Mahamaat Faki, toɗɗaama ngam sakkitde peeje potɗe wallitde Kuuɓal Kuftodinngal Fedde Ngenndiije Dentuɗe (ONU). Ɓeen ngoni Pool Kagame (gardiiɗo Dental ngal e oo sahaa) e Alfaa Konnde (mo Kagame lomtii e ngardiigu Dental ngal oo) e Abdel Fataa Siisi (jogorɗe lomtaade Kagame e ngardiigu Dental ngal).
So ɗum ɓennii, leyɗe 5 goɗɗe njaɓii naatde e Nokku wellitaare-gostondiral (zone de libre échange), hono Burunndi, Namibi, Sieraa Leyon, e Afrik worgo. Nii woni timmii leyɗe 49 jaɓɗe wellitaare gostondiral. Joɗnde ndee jaɓii wallitde kalifu Ruwanndaa kalfinaaɗo geɗe caggal leydi biyeteeɗo Liwiis Mushikiwabo mbele ina ardoo Fedde winndereere Farankofoni.
Ko wonaa ɗuum, darnde Pool Kagame ina maantini e ndee joɗnde. Omo jogii eɓɓaande mawnde mbayliigu njuɓɓudi Dental ngal e sifaa no gollortoo nii. Miijo ɓurngo teeŋtude ngo o yooɓii ko wiyde « loowde ko waawi ɗigginde ɓuri !» woni « suɓaade siynude eɓɓaaɗe seeɗa ɗe waawi joofnude, ɓuri waɗde eɓaaɗe 1 000 ɗe waawaa joofnude ». Ina jeyaa e tiitooɗe mawɗe joɗnde ndee « haɓde e njeenaari » kam e waɗde feere mbele Dental ngal ina rimɗa to bannge kaalis. E nder ɗuum, Kagame yettinii miijo sakkiti ngam mbayliigu dental ngal haa waawa jogaade hoore mum to bannge ngalu.
Ine jeyaa e miijooji hee « pawgol kubbal e kala ko heen leydi somii ummoraade boowal, ngam wuurnude booñ Fedde ndee ». Hooreeɓe Afrik nootiiɓe e batu nguu mbiyi kadi ina njiɗi waylude ngooroondi jotondire faggudu e politik hakkunde Afrik e Orop e yaltude Goomu ACP (Afrik, Karaybe e Pasifik) ngam ɓeydaade daranaade nafooje mum en. E wiyde Muusaa Mahamaat Faki « ɗeen nanondire ko ɓooyɗe, sibu ɗe ndañii duuɓi 40, tee jotondire hakkunde men e Orop mbayliima, Afrik kadi wayliima, ɗum noon ina moƴƴi jotondire njulaagu ɗee njuurnitee… Tee Afrik ina jogii geɗe ɗe heerorii, ɗe naworaani Karaybe walla Pasifik… ». * Seyn el Abidin wul Mohammed Mahmuud : ɓooyaani o toppitinoo ko yeeyirdu njaram nder Rajo Muritani, hade makko sompude gollirde (sosiyetee) kaɓirɗe enformatik anndiraande CDI, caggal ɗuum golloowo e geɗe mahngo (BIS-TP) e halfineede golle keewɗe e nder leydi ndii. Kanko jeyi banke biyeteeɗo BMI. E maayirɗe 2017 kadi o waɗaama hooreejo UNEM (Fedde gollinooɓe).
Bookara Aamadu Bah


text:
12
Fii no Alla Wurtirta en wa Ɓiɓɓe mun
1 Ɓay wano ngal dental mawngal seedeeɓe no hundi en, bugitoɗen kala dongal e junuubu ko falli en no weeɓiri, dogiren wakkilaare dogudu ndu eɓɓanaɗen ndun. 2 Punnoɗen Iisaa, on wonɗo daƴƴere gomɗinal ngal, on timminoowo ngal. Ɓay himo sutinoo weltaare maraniinde mo nden, o jaɓuno *leggal altindiraangal ngal, o yawitii hersa, o jooɗii ka sengo ɲaamo jullere laamu Alla. 3 Miijitee fii on ŋaɲɲiiɗo ndee liddannde nde junuubanke'en liddii mo, fii wota ronkere heɓu on haa ɓerɗe mon maaya.
4 E hin-le e nder gertagol mon junuubu ngol, on dartaaki haa ƴiiƴan mon ɗan hibbi. 5 Awa kadi on yejjitii kongol ngol Allaahu on wakkiliri on ngol wa ɓiɓɓe makko:
«Ɓiɗɗo an, wota a jogitor wurtannde Joomiraaɗo on no hayfiri,
awa kadi wota ɓernde maa maayu nde o wurtu-maa.
6 Ko fii ko mo Joomiraaɗo on yiɗi, o wurtata,
o yaggina kala mo o jaɓi yo wonu ɓiɗɗo makko.»d 12.6 Tin. 3.11-12
7 Wakkilee tampereeji mon ɗin, ko ɗin woni on wurtude. Ko wa ɓiɓɓe Alla woni on jogitorde. Ko hombo woni ɓiɗɗo mo ben mun wurtataa? 8 Kono si on woorike wurtannde nde fow heɓata nden, haray ko on fattuuɓe, hinaa on ɓiɓɓe. 9 Ɓay en heɓii baabaaɓe ka aduna ɗoo wurtaynooɓe en, ɓe teddinnoɗen, ko haa honto non haanuɗen yankinanaade Ben ruuhuuji men ɗin fii no wuuriren! 10 Ko fii baabiraaɓe men ɓen no wurtaynoo en e nder saa'ihun nii, ɓay ɓe tawno ko ko moƴƴi, kono Alla ko woni en wurtirde ko fii nafa men on tigi, fii no tawreɗen e laaɓal makko ngal. 11 No fellitaa fewndo wurteede nandaa e huunde weltinnde, kono ko satteende. Kono ɓawto ɗun, battane ngurndan feewuɗan wonɗan e nder ɓuttu no maranii ɓen wurtaaɓe.
12 Ko ɗun waɗi si mi wi'ay on, ɓantee juuɗe mon lo'uɗe ɗen, sattinon koppi mon lo'uɗi ɗin, 13 yo koyɗe mon ɗen jokku laawi feewuɗi ɗin, fii wota laƴooje ɗen worgito, kono ɗe sella.
Fii no Hittiniren e Noddaandu Heyru ndun
14 Etee no wondiron e fow e nder ɓuttu, wuuron e nder laaɓal, ko fii ɓaawo maggal hay gooto yi'ataa Joomiraaɗo on. 15 Reenee fii wota hay gooto ŋakkire moƴƴere Alla nden, wota ɗaɗol haaɗungol woo kadi funtu, wona sabu jiiɓoldu haa raaɓa buy e mon. 16 Reenee fii wota hay gooto e mon jeenu, maa wona keefeero wa *Iisu, on yeeyitunooɗo afoyaagal mun ngal fii nafakka gooto. 17 Hiɗon andi, ɓawto ɗun, wa fewndo ko o faalaa heɓude du'aa ben makko on, o bugitano, ko fii o heɓaano feere waylugol miijo ben makko ngon, fii kala hari himo ɗaɓɓirde ɗun gonɗi.
18 Ko fii onon, on ɓadaaki fello ngo waaweten meemude, e yiite huɓɓunge e ɗowdi duule e niɓe e nduluuru, 19 maa hito *liital, maa hawa ka *Isra'iilayankeeɓe ɓen nanunoo kan haa ɓe wi'i wota ɓe ɓeyditane hay kongol, 20 ko fii ɓe townataano sifa ndee yamiroore tiiɗunde ɗoo: «Hay si mummunte meemiino ngon fello, warirteno kaaƴe.»ɗ 12.20 Egg. 19.12-13 21 Hakkee ko ɗun hulɓininoo, Muusaa wi'i: «Mi diwnii hakkee ko mi huli!»e 12.21 Yaɲ. 9.19
22 Kono onon, on ɓadike Fello *Siyuuna ngon e saare Alla Wuuruɗo on, ɗun ko *Yerusalaam kammuyankeejo on, e guluuje malaa'ika mottondiri e nder weltaare. 23 On ɓadike dental dikkuruuɓe Alla ɓen, ɓen ɓe tawata no windii ka kammuuli. On ɓadike Alla, on Ɲaawoowo yimɓe ɓen fow, e ruuhuuji feewuɓe timminaaɓe ɓen. 24 On ɓadike Iisaa, on holnuɗo *ahadi heyri ndin, e ƴiiƴan makko hibbaaɗan, ɗan seeɗitoore mun ɓuri moƴƴude ɗan Haabiila ɗan.
25 Awa reenee wota on salo heɗaade on Wonɗo on yewtude. Ɓen Isra'iilayankeeɓe, salinooɓe heɗaade on Wonnooɗo ɓe yamirde ka hoore leydi, ɓe daɗaano lette ɗen. E ko honno non woniranta en si en huccii on Wonɗo en yewtude ka kammuuli dow? 26 On mo hito mun dimbi leydi ndin, waɗii jooni ndii fodaari ɗoo: «Awa mi dimbitoyay nde wootere kadi, hinaa non leydi ndin tun, kono hay kammu ngun.»f 12.26 Haj. 2.6 27 Ngol daalol «nde wootere kadi» no laaɓi poy holli wonde kala ko tagaa dimboto, dilla, fii no goongaaji ɗi gasataa dimbaade ɗin luttira. 28 Ɓay laamu ngu hendotoɗen ngun hinaa dimbotoongu, weltanoɗen Alla, kurkanoɗen mo noone no welirta mo e nder teddungal e kulol. 29 Ko fii Alla men on ko yiite sunnoowe.